title: Raamatun historiallisuus

text: Mikäli kuitenkin David Rohlin kronologia (jonka kiintopiste on ajoitettu 9. toukokuuta 1012 eaa. tapahtuneen auringonpimennyksen mukaan) pitää paikkaansa, tällöin Saul on ollut historiallinen henkilö. Heettiläisissä tähän aikaan kirjoitetuissa Amarnan kirjeissä mainitaan "habiru"-niminen joukko ja heidän johtajansa "Labayu", ja tämän kolme alipäällikköä, Dadua, Yishaia ja Ayab. Labayun elämä ja teot vastaavat lähes täysin Raamatullista Saulia. Lisäksi mainitaan, että hänellä oli poika Ishbaal. Labayun, jonka nimi merkitsee "Juudan leijonaa", mainitaan näissä kirjoituksissa kuolleen Gilboan vuorella. Lingvistisesti Yishaia on sama kuin Iisai, Dadua sama kuin Daavid ja Ayab sama kuin Jooab. Heprealaisilla oli tapana myöhemmissä teksteissään korvata nimi "Baal" liitteellä "-boseth" (häpeällinen jumalakuva); tällöin Ishbaal olisi sama kuin Iisboset.


title: Raamatun historiallisuus

text:
Yleisesti katsotaan, että Kuningasten kirjojen antamat kuvaukset Juudan ja Israelin kuningaskuntien historiasta ovat pääosin historiallisia kuvauksia, joskin puolueellisia sellaisia. Arkeologiset löydöt ja naapurikansojen historiankirjoitukset ovat vahvistaneet Raamatun kirjoitusten antaman yleiskuvan,
vaikkakaan eivät kaikkia yksityiskohtia. Muun muassa Ahabin osallistuminen Karkarin taisteluun löytyy myös assyrialaisista aikakirjoista.


title: Raamatun historiallisuus

text: Ennen kiistanalaisen El Danin piirtokirjoituksen löytymistä Ahabia pidettiin vanhimpana varmasti historiallisena Raamatun henkilönä, joka mainitaan myös Raamatun ulkopuolisissa lähteissä.


title: Raamatun historiallisuus

text: Israelin kuningas Omri mainitaan Meshan kivessä. Assyrialaiset historiankirjat mainitsevat myös useita myöhempiä kuninkaita, jotka osoittivat kunnioitustaan Assyrialle.


title: Raamatun historiallisuus

text: Assyrialaisissa ja babylonialaisissa lähteissä mainitaan Ahab, Jehu, Ahasja, Joram, Joas, Asarja, Menahem, Pekah, Ahas, Hoosea, Hiskia, Manasse ja Jojakin.


title: Raamatun historiallisuus

text: "Esran kirja" ja "Nehemian kirja" kuvaavat, miten israelilaiset palaavat Babylonin vankeudesta Persian vallan aikana. Suurin osa tutkijoista katsoo, että kuvaukset ovat jossain määrin historiallisia, vaikkakaan kuvauksille ei löydy juurikaan vahvistusta ulkopuolisista lähteistä.


title: Raamatun historiallisuus

text: "Danielin kirjan", joka esittää kertovansa juutalaisen profeetta Danielin elämästä Babylonissa Nebukadressarin ajasta Kyyroksen aikaan, katsotaan yleisesti olevan kirjoitettu vasta hellenistisenä aikana ja olevan suurimmaksi osaksi historialliseen tilanneyhteyteen sijoittuvaa mielikuvituksen tuotetta. Konservatiiviset tutkijat kuitenkin puolustavat sen historiallisuutta ja huomauttavat, että Belsassarin, jonka "Danielin kirja" kuvaa Babylonian kuninkaaksi juuri ennen Persian valloitusta ja jota pidettiin kauan kirjoittajan mielikuvituksen tuotteena, on osoitettu olleen Babylonian viimeisen kuninkaan Nabodinuksen poika.


title: Raamatun historiallisuus

text:
"Esterin kirja" kertoo kauniista ja hyveellisestä Esteristä, josta tuli Persian kuninkaan Ahasveruksen kuningatar ja
joka pelasti juutalaiset tuholta vihollistensa käsissä. Kirjaa ei pidetä kuvauksena todellisista tapahtumista vaan pikemminkin historiallisena romaanina..


title: Raamatun historiallisuus

text: Jeesuksen historiallisuus, opetukset ja todellinen luonne ovat olleet ja ovat edelleen kuuma puheenaihe raamatuntutkijoiden parissa.


title: Raamatun historiallisuus

text: Vanhimmat Jeesuksesta puhuvat Uuden testamentin tekstit, apostoli Paavalin kirjeet, ajoittuvat ensimmäisen vuosisadan puoleenväliin. Paavali itse oli nähnyt Jeesuksen ainoastaan näyssä. Hän itse väitti niiden olevan jumalallisia ilmestyksiä ja sellaisina määrääviä. Suurin osa nykyisistä tutkijoista on sitä mieltä, että varsinaiset kuvaukset Jeesuksesta, ennen kaikkea evankeliumit, kulkivat aluksi suullisena perimätietona ja kirjoitettiin ylös vasta muutamia kymmeniä vuosia Jeesuksen väitetyn ristiinnaulitsemisen jälkeen. Tämän vuoksi kirjoitusten ei katsota olevan suoraa ensi käden tietoa, joka olisi kirjoitettu Jeesuksen väitettynä elinaikana tai pian sen jälkeen. Toisessa ääripäässä ovat sellaiset tutkijat kuten Thomas Arnold, A. N. Sherwin-White ja Michael Grant, jotka katsovat Uuden testamentin kuvauksen Jeesuksen elämästä ylösnousemusta myöten olevan historiallisia.


title: Raamatun historiallisuus

text: Jotkut tutkijat, kuten Earl Doherty, ovat esittäneet, ettei Jeesusta koskaan olisi ollutkaan, vaan että hänen hahmonsa olisi vain yhdistelmä lukuisista todellisista henkilöistä ja hellenistiselle ajalle tyypillisistä taruista. Varhaiset ei-kristilliset viittaukset Jeesukseen, joita muun muassa Tacitus, Suetonius ja Josephus kirjoittivat, voidaan kyseenalaistaa. Tämän jälkeen Jeesuksen olemassaolosta ei ole Raamatun ulkopuolisia todisteita. Tällainen näkemys ei ole kuitenkaan yleinen Raamatun tutkijoiden keskuudessa.


title: Raamatun historiallisuus

text: Historiasta kuitenkin tunnetaan lukuisia tapauksia, joissa historiallisen henkilön elämä on ollut samankaltainen kuin taruhahmoon tai mytologian hahmoon liitetty kertomus. Esimerkiksi Jeanne d'Arcia voitaisiin pitää Juudit-kertomuksen mukaelmana, jollei tiedettäisi, että Jeanne d'Arc todella on ollut historiallinen henkilö.


title: Raamatun historiallisuus

text: Jotkut tutkijat katsovat, että nykyisin tunnetulla Jeesuksella on paljon yhtäläisyyksiä ensimmäisten vuosisatojen taruihin ja mysteeriuskontoihin, kuten mithralaisuuteen. Kaikki eivät kuitenkaan jaa tätä näkemystä. Esimerkiksi First International Congress of Mithraic Studies -kongressin osanottajat olivat sitä mieltä, että mithralaisuuden vaikutukset kristinuskoon rajoittuvat enimmäkseen kristilliseen taiteeseen.


title: Raamatun historiallisuus

text: On ehdotettu, että tämä vaikutteiden lainaamainen on tapahtunut samaan tyyliin kuin millä tavalla Latinalaisen Amerikan kansat ovat omaksuneet perinteisten uskontojensa osia myöhemmin tulleeseen kristinuskoonsa. Roomalainen mithralaisuus ei kuitenkaan muistuttanut kristinuskoa paljoakaan ennen kuin vasta muutaman sadan vuoden päästä, mikä saattaa tarkoittaa, että lainaaminen tapahtuikin toiseen suuntaan.


title: Raamatun historiallisuus

text: Raamatun historiallisuuden suhteen on olemassa kaksi löyhästi määriteltävissä olevaa koulukuntaa, raamatullinen minimalismi ja raamatullinen maksimalismi. Todelliset mielipiteet jakaantuvat kuitenkin yleensä näiden välille, sen sijaan että sijoittuisivat tiukasti jompaankumpaan ääripäähän.


title: Raamatun historiallisuus

text: Raamatullinen minimalismi lähtee siitä oletuksesta, että Raamattu on enimmäkseen mielikuvituksen tuotetta ja että kaikki sen kertomukset ovat luonteeltaan tarunomaisia. Erityisesti Raamatun alkupuolen kertomuksilla ei katsota olevan mitään historiallisia perusteita. Näin kaikki kertomukset myös raamatullisista patriarkoista olisivat taruja, eikä heitä olisi koskaan ollut olemassa. Minimalistit ovat myös sitä mieltä, ettei Israelin kahtatoista heimoa, yhdistynyttä Israelin kuningaskuntaa, kuningas Daavidia tai kuningas Saulia koskaan ollut olemassa.


title: Raamatun historiallisuus

text: Jotkut raamatulliset minimalistit, tunnetuimpana Earl Doherty, ovat myös ehdottaneet, ettei Jeesustakaan olisi ollut olemassa, vaan että hänen hahmonsa olisi vain koostettu useista eläneistä henkilöistä ja taruista. Tämän teorian ongelmana on, että sillä henkilöllä tai niillä henkilöillä, jotka tarinan ovat keksineet, on täytynyt olla todella tarkat tiedot ja ymmärrys tuon ajan rabbiinisesta juutalaisuudesta ja siitä mišnasta, josta myöhemmin koottiin Talmud. Jeesus vaikuttaa, varsinkin Matteuksen evankeliumissa, olevan aivan liian inhimillinen ja tuntevansa rabbiinista farisealaisuutta aivan liian hyvin ollakseen pelkkä keksitty hahmo.


title: Raamatun historiallisuus

text: Raamatullinen maksimalismi lähtee siitä oletuksesta, että Raamattu on enimmäkseen historiallisesti paikkansapitävää, lukuun ottamatta poikkeuksia, kuten ilmiselvästi taruiksi tai runollisiksi tarkoitettuja osia. Näkemys yhdistetään usein virheellisesti käsitykseen Raamatun erehtymättömyydestä. Suurin osa maksimalisteista ei kuitenkaan ole sitä mieltä, että Raamattu on erehtymätön.


title: Raamatun historiallisuus

text: Suurin osa raamatullisista maksimalisteista hyväksyy monia nykyaikaisen historian ja arkeologian tutkimustuloksia ja myöntävät, että Raamatun tarunomaisten kertomusten takana olevien historiallisten tosiasioiden esiinkaivamisessa tulee noudattaa varovaisuutta. Maksimalistit kuitenkin katsovat, että Raamatun ydinkertomukset kertovat pohjimmiltaan todellisista historialliseista tapahtumista ja että erityisesti Raamatun nuoremmat kirjat ovat historiallisempia kuin vanhemmat.


title: Raamatun historiallisuus

text: Arkeologian avulla voidaan selvittää historiallisia aikakausia ja valtakuntien olemassaoloa, elämän ja kaupankäynnin tapoja, käsityksiä sekä yhteiskunnallisia järjestelmiä. Arkeologia pystyy kuitenkin ainoastaan harvoissa tapauksissa tarjoamaan tietoa yksittäisten ihmisten tai perheiden elämästä, eikä sen ole yleensä tarkoituskaan. Näin arkeologia ei voi myöskään sanoa juuri mitään Raamatun patriarkkojen olemassaolosta. Osa maksimalisteista katsoo, että kaikki tai suurin osa näistä patriarkoista oli historiallisia henkilöitä, mutta että Raamatun kertomuksia näistä henkilöistä ei tulisi ottaa täysin kirjaimellisesti. Osa taas katsoo, että jotkut tai jopa kaikki näistä patriarkoista tulisi lukea ennemminkin puhtaasti taruluomusten, joiden henkilöllä on ainoastaan hieman tekemistä jonkun todellisen henkilön kanssa, joukkoon — hieman samaan tapaan kuin brittiläinen taru Kuningas Arthurista.


title: Raamatun historiallisuus

text: Raamatulliset maksimalistit katsovat, ettö Israelin kaksitoista heimoa olivat olemassa, vaikka eivät välttämättä katsokaan Raamatun kertomuksen niiden alkuperästä olevan paikkansapitävä. Maksimalistit katsovat myös Israelin historian merkittävimpien henkilöiden, kuten kuningas Daavidin ja kuningas Saulin olleen olemassa, samoin kuin Israelin kuningaskunnan ja Jeesuksen.


title: Raamatun historiallisuus

text:
Populistiset kirjoittajat kuten juutalainen Immanuel Velikovsky, Donovan Courville ja muut kirjoittajat uskovat, että arkeologisen todisteaineiden puute johtuu traditionaalisen kronologian virheistä tai arkeologisten todisteiden virheellisestä ajoittamisesta. Velikovsky on myös väittänyt monien Vanhassa testamentissa mainittujen tapahtumien aiheutuneen Aurinkokunnassa tapahtuneista mullistuksista, joissa Venus sivuutti Maan hyvin läheltä.
Tällaiset teoriat on kuitenkin tieteellisesti osoitettu mahdottomiksi.


title: Raamatun historiallisuus

text:
Uudempien teorioiden kuten juutalaisen David Rohlin ja Peter Jamesin mukaan egyptiläisessä ajanlaskussa on noin 300 vuoden virhe, joka johtuu siitä, että 21. ja 22. dynastia hallitsivat osin samanaikaisesti eri puolilla Egyptiä. Rohl ajoittaa oman kronologiansa Urartissa 9. 5. 1012 eaa. nähtyyn auringonpimennykseen, jonka ajankohdan hän laski tietokoneella ja joka egyptiläisten dokumenttien mukaan tapahtui Akhenatenin aikakaudella. Rohlin kronologia ei kuitenkaan ole saavuttanut yleistä hyväksyntää, ja sen voimakkaimpiin vastustajiin kuuluu konservatiivikristitty
egyptologian professori Kenneth Kitchen.


title: Raamatun historiallisuus

text: Libanonilainen tutkija Kamal Salibi väitti kirjassaan "Missä Raamattu syntyi" (, 1982), etupäässä paikannimistöön perustuen, että Babylonin pakkosiirtolaisuutta edeltäneen ajan Juuda ja Israel eivät vastoin yleistä käsitystä sijainneetkaan nykyisen Israelin ja Palestiinan alueella vaan noin 2000 kilometriä etelämpänä, Asirin maakunnassa nykyisen Saudi-Arabian lounaisosassa.


title: Raamatun historiallisuus

text: 2000-luvulle tultaessa debatti minimalistien ja maksimalistisen koulukunnan välillä on vain lisääntynyt. Vuonna 2001 Israel Finkelstein ja Neil Asher Silberman julkaisivat kirjan "The Bible Unearthed: Archaeology's New Vision of Ancient Israel and the Origin of Its Sacred Texts", joka seurasi jotakuinkin minimalistista linjaa ja sai monet vanhoilliset kiihdyksiin. Samana vuonna Hershel Shanks puolestaan kirjoitti "Biblical Archeological Review" -julkaisun maalis-huhtikuun numerossa useita arkeologeja ja raamattuoppineita lainaten, että minimalismi oli kuolemassa. Vuonna 2003 egyptologi ja maksimalisti Kenneth Kitchen kirjoitti teoksen "On the Reliability of the Old Testament". Hän puhui Raamatun luotettavuuden puolesta ja arvosteli Finkelsteinin, Silbermanin ja muiden minimalistien näkemyksiä. Kitchen kuitenkin vastustaa ankarasti juutalaisen David Rohlin revisioitua kronologiaa, joka ajoittaa VT:n tapahtumat noin 300 vuotta myöhempään aikaan.


title: Raamatun historiallisuus

text: Raamatullinen arkeologia aiheuttaa joskus myös poliittisia ristiriitoja, erityisesti silloin kun se käsittelee yhdistynyttä Israelin kuningaskuntaa. Jotkut nykyiset Suur-Israelin kannattajat nimittäin käyttävät oletettua historiaa tukena näkemyksilleen. Tällaiset henkilöt saattavat syyttää Israelin kuningaskunnan historiallisuuden ja Exoduksen epäilijöitä antisemitismistä.Raamatullinen maksimalismi vastaan Raamatullinen minimalismi:Muita:Vanha testamentti:Uusi testamentti:


title: Musta huumori

text: Musta huumori on huumorin, komedian ja satiirin laji, jossa normaalisti vakavina ja traagisina pidettyjä asioita käsitellään humoristisesti tai satiirisesti. Mustaa huumoria käytetään yleisesti kirjallisuudessa, teatterissa ja elokuvissa.


title: Musta huumori

text: Musta huumori kuvaa groteskein keinoin maailman absurdiutta, paradoksaalisuutta ja julmuutta yksilön näkökannalta. Musta huumori ei hyväksy mitään yleistä jakamatonta käsitystä todellisuudesta, vaan korostaa kaiken suhteellisuutta. Tällöin asetetaan myös vakavat, ”pyhät” arvot ja itsestäänselvyydet naurunalaisiksi.


title: Musta huumori

text: Mustan huumorin käsite on epämääräinen. Kun ajatellaan ilmaisun tyyliä ja elämänkatsomuksellista näkemystä, voidaan sanoa mustan huumorin sivuavan eksistentialismia. Eksistentialismi näkee maailman kaaosmaisena paikkana ilman pysyviä arvoja, mutta sisältää kuitenkin kunnioituksen yksilön identiteettiin. Musta huumori siirtää perspektiivin ulkoisiin tekijöihin, yksilön ympäristöön. Ympäröivä maailma kuvataan eräänlaisena päättymättömänä labyrinttina, jossa yksilö yhteiskunnan, arvojen ja aatteiden kurimuksessa yrittää turhaan luoda järjestystä elämäänsä.


title: Musta huumori

text: Mustalle huumorille on tyypillistä ettei yksilölle anneta pakomahdollisuutta. Esimerkiksi kirjailija tarkastelee kiihkottomasti romaanihenkilönsä turhia pyrkimyksiä rakentaa järjestystä maailman kaoottisuudesta, ja esittää asioiden perimmäisen suhteellisuuden: lopullista ehdotonta totuutta ei ole olemassa. Koska lopullista ratkaisua ei koskaan löydy, kirjailija, joka harrastaa mustaa huumoria, ei kerronnassaan voi olla tiukasti sitoutunut mihinkään maailmankatsomukseen, eettiseen tai uskonnolliseen järjestelmään.


title: Musta huumori

text: Mustaa huumoria voidaan myös pitää eräänlaisena ahdistuksen, tuskan ja sairauden estetisointina. Esimerkiksi Joseph Heller kertoo mustan huumorin värittämässä teoksessaan "Me sotasankarit" (Catch-22) taistelulentäjistä sodan kurimuksessa, kuolemanpelon ja ahdistuksen keskellä. Mustaa huumoria on juuri se, että tilanne esitetään koomisessa valossa.


title: Musta huumori

text: Mustaan huumoriin viitataan kirjallisuudentutkimuksessa vaihtelevasti muun muassa tekniikkana, toonina, sävynä, asenteena tai genrenä. Mustalla huumorilla on juurensa jo 1700-luvun satiireissa (esimerkiksi Jonathan Swift) ja 1800-luvun alun romanttisessa ironiassa. Nykyisenlaisena genrenä siitä ryhdyttiin kuitenkin puhumaan vasta toisen maailmansodan jälkeen, kun sekä Eurooppaan että Amerikkaan ilmaantui yhä enemmän kirjailijoita, joiden tuotantoa yhdisti kammottavien, ironisten ja groteskin koomisten tilanteiden hyväksikäyttö, ja samalla ihmisen saattaminen naurettavaan tai mielettömään valoon. Tunnettuja kirjailijoita Euroopassa ovat olleet muun muassa Samuel Beckett ja Eugéne Ionesco ja Atlantin toisella puolella esimerkiksi Kurt Vonnegut, Joseph Heller ja John Hawkes.


title: Musta huumori

text: Mustaa huumoria edustaa esimerkiksi Samuel Beckettin näytelmän "Huomenna hän tulee" () kohtaus, jossa mies ottaa pois vyönsä hirttääkseen sillä itsensä, ja tämän seurauksena hänen housunsa putoavat.


title: Musta huumori

text: Toinen esimerkki mustasta huumorista on aikuisille katselijoille suunnattu televisiosarja "Happy Tree Friends", muutaman minuutin pituisista jaksoista koostuva lyhytpiirrossarja. Sarjan päähenkilöt ovat pieniä metsäneläimiä, jotka ajautuvat koomisiin ja väkivaltaisiin tilanteisiin yrittäessään selvitä jokapäiväisistä arkisista rutiineista.


title: Musta huumori

text: Joseph Hellerin romaanissa "Me sotasankarit" armeijan sääntöjen mukaan taistelulentäjille ainoa mahdollisuus saada vapautus lennoilta on todistaa olevansa mielisairas. Toisaalta kuka tahansa järkevä ihminen hakisi vapautusta hengenvaarallisilta lennoilta. Vapautusta anova lentäjä siis todistaa jo hakemuksellaan olevansa täysjärkinen, eikä vapautusta näin ollen voida myöntää (ns. "Catch-22").


title: Musta huumori

text: André Franquinin sarjakuva "Mustat sivut" sisälsi runsaasti mustaa huumoria. Lähes kaikissa vitseissä aiheena on väkivaltainen kuolema tai muu kärsimys, johon liittyy jotain ironista. Sarjan nimellä oli kaksoismerkitys, sillä Franquin käytti mustavalkoisissa piirroksissa poikkeuksellisen paljon mustaa pintaa.


title: Kate Bush

text: Catherine ”Kate” Bush, CBE (s. 30. heinäkuuta 1958 Bexleyheath, Kent, nykyään Suur-Lontoo) on brittiläinen laulaja ja musiikintekijä, joka on kirjallisuusvaikutteisten ja monimerkityksellisten sanoitustensa lisäksi tunnettu korkeasta ja ilmaisuvoimaisesta lauluäänestään sekä musiikillisen tuotantonsa monimuotoisuudesta. Hän on myös kuuluisa täydellisyyteen pyrkivästä studiotyöskentelystään.


title: Kate Bush

text: Bush tuli suuren yleisön tietoisuuteen vuonna 1978, jolloin myyntimenestys ”Wuthering Heights” oli neljä viikkoa Britannian singlelistan ykkösenä. Tämän jälkeen hän on julkaissut kahdeksan studioalbumia, joista kaksi sekä "The Whole Story" -kokoelma ovat olleet Britannian albumilistan ykkössijalla. 1980 julkaistun "Never for Everin" myötä hänestä tuli ensimmäinen kyseisen listan kärkisijalle noussut brittiläinen naislaulaja. Hänen tunnetuimpiin kappaleisiinsa lukeutuvat ”Wuthering Heights”, ”Running Up That Hill”, ”King of the Mountain”, ”Babooshka” ja ”The Man with the Child in His Eyes”. Vuonna 2002 hänelle myönnettiin Ivor Novello -palkinto ”huomattavasta panoksesta brittiläiselle musiikille”.


title: Kate Bush

text:
Catherine Bush syntyi 30. heinäkuuta 1958 katolilaiseen perheeseen, jonka kaikki jäsenet harrastivat jotain taidemuotoa. Hänen lääkärinä työskennelleellä isällään Robert John Bushilla oli musiikillisia lahjoja, ja hänen Irlannissa syntynyt äitinsä Hannah Daly oli niittänyt mainetta kansantanssijana. Ammatiltaan Hannah oli sairaanhoitaja. Perheen esikoinen, John Carder Bush, kirjoitti puolestaan ahkerasti runoja. Kate Bush on myöhemmin todennut lapsuudessa jatkuvasti soitetun irlantilaisen kansanmusiikin olleen hänelle erittäin merkittävä vaikute.
Lapsena Cathyksi kutsutun Catherinen isoveli Paddy harrasti viulunsoittoa, ja joku ehdotti, että tyttö voisi säestää veljeään pianolla. Niinpä isä-Bush opetti tyttärelleen C-sävelasteikon. Kate on sittemmin kertonut keksineensä musiikin juuri tuona päivänä. Kymmenvuotias Cathy ryhtyi harjoittelemaan pihavarastossa säilytetyllä vanhalla urkuharmonilla, jonka hiiret lopulta pilasivat. Hän kuitenkin jatkoi päivittäisiä, yhdellä kerralla tuntikausia kestäneitä harjoituksiaan sisätiloissa olleella pianolla. Cathy alkoi myös säveltää lyhyitä sävelmiä.


title: Kate Bush

text: Kate, joka oli mielestään kasvanut ulos lapsuusvuosien lempinimestään, kävi keskikoulun Bexleyssä sijainneessa St. Joseph’sin katolisessa luostarikoulussa, jonka tuima tunnuslaulu oli nimeltään ”Ennemmin kuolema kuin häpeä”. Siellä kaikkien oppilaiden tuli valita itselleen jokin soitin musiikkitunteja varten. Piano ei kuitenkaan käynyt, joten Kate valitsi viulun. Kouluopetuksen lisäksi vanhemmat järjestivät hänelle soittotunteja omalla kustannuksellaan. Jonkin verran arvostelumenestystä runoilijana saavuttaneen isoveljensä John Bushin innoittamana Kate alkoi itsekin kirjoittaa runoja ja sai niitä myös julkaistua koulun lehdessä. Hänen tekemiään lauluja opettajat eivät kuitenkaan uskoneet hänen omikseen, ja vanhempien täytyi vakuuttaa heidät asiasta. Luonnollisena jatkeena runojen kirjoittamiselle Kate alkoi yhdistellä niitä sävelmiinsä. Samaan aikaan hän ammensi jatkuvasti vaikutteita veljiensä musiikki- ja jossain määrin myös kirjallisuusmausta. Klassisen musiikin säveltäjistä hänen suosikkeihinsa lukeutuivat muun muassa Frédéric Chopin, Erik Satie ja Jean Sibelius.


title: Kate Bush

text: 14-vuotiaana Katen musiikkimaku laajeni hänen veljiensä levyvalikoiman ulkopuolelle. Hänen omia suosikkejaan olivat Roxy Music, Billie Holiday, David Bowie sekä Steely Dan, jota hän pitää aliarvostettuna yhtyeenä. Kate on myöhemmin kertonut samastuvansa enemmän mies- kuin naispuolisiin lauluntekijöihin, vaikka Joni Mitchellkin lukeutuu hänen eniten arvostamiinsa muusikoihin. Erityisesti nuori Kate oli kuitenkin mieltynyt Elton Johniin, jolle hän yritti lähettää ihailijakirjeenkin. Teini-iässä hän alkoi myös vakavasti harkita musiikista ammattia itselleen, vaikka opettajille ja perheen ulkopuolisille hän kertoi haluavansa joko psykiatriksi tai eläinlääkäriksi. Tämä oli linjassa sen kanssa, että hän ei sisäänpäin kääntyneen luonteensa mukaisesti ollut ehkä koskaan kertonut luokkatovereilleen kirjoittavansa lauluja.


title: Kate Bush

text: Kate äänitti myös paristakymmenestä tekemästään kappaleesta jonkinlaiset demot kelanauhurille. Kun sisarukset yrittivät lähettää niitä levy-yhtiöille, palaute oli kielteistä. Tuntemattomampien demojen joukossa oli myös varhainen versio kappaleesta ”The Man with the Child in His Eyes”, josta tehtiin noihin aikoihin studionauhoitekin. Merkittävää oli kuitenkin se, että John Bush pyysi levyfirmakontakteihin apua ystävältään Ricky Hopperilta, johon hän oli tutustunut Cambridgen oikeustieteen opintojensa aikana. Jälkimmäinen tunsi nimittäin David Gilmourin, joka oli suunnitellut auttavansa nuoria kykyjä Pink Floydin kiertuetauon aikana. Hääjuhlissaan Hopper ehdotti Gilmourille Kate Bushin demon kuuntelemista. Gilmour totesi joidenkin kappaleiden kertovan ilmeisestä lahjakkuudesta, mutta hän ei erityisemmin pitänyt äänitteiden laadusta eikä esitystavasta.


title: Kate Bush

text: Seuraavaksi Hopperin ja Gilmourin johdolla sekä perheen hyväksynnällä päätettiin tehdä viimeistelty studionauhoite muutamasta kappaleesta. Taustabändin jäseniksi kutsuttiin rumpali Pete Perrier sekä basisti Pat Martin, jotka soittivat Unicorn-nimisessä yhtyeessä. Gilmour soitti äänitteellä kitaraa. Myöhemmin tehtiin myös nauhoite, jolla Kate esitti kappaleitaan pianon säestyksellä. Nämäkään äänitteet eivät kuitenkaan herättäneet kiinnostusta levy-yhtiöiden taholta, joten hanke pantiin hetkeksi jäihin.


title: Kate Bush

text: Keskikoulun jälkeen Kate jatkoi lukioon. Gilmourin taiteensuosijan rooli sai jatkoa, sillä hän päätti palkata maineikkaan tuottajan ja valmistaa artistikokelaalle mahdollisimman laadukkaan demonauhoituksen omalla kustannuksellaan. Gilmour saikin houkuteltua tuottajaksi Andrew Powellin ja äänittäjäksi Geoff Emerickin. Jälkimmäinen oli työskennellyt muun muassa The Beatlesin levyillä "Sgt. Pepper’s Lonely Hearts Club Band" ja "Revolver".


title: Kate Bush

text: Äänitykset tehtiin AIR-studioilla kappaleista ”Davy”, ”Saxophone Song” sekä ”The Man with the Child in His Eyes”. ”Saxophone Songiin” lisättiin ammattimuusikoiden soittamat taustat. Raitaa ”The Man with the Child in His Eyes” varten hankittiin puolestaan toinen ryhmä, joka koostui klassisen koulutuksen saaneista orkesterimuusikoista. Näin kappaleet saivat perusteellisen käsittelyn, jonka seurauksena niiden laatu oli lopulta huomattavasti normaaleja demonauhoituksia korkeampi. Niinpä Gilmour oli hyvin luottavainen viedessään äänitteen kuunneltavaksi EMIn popmusiikkiosaston johtajalle Bob Mercerille.


title: Kate Bush

text: EMI piti David Gilmourin kustantamasta demosta, ja neuvottelut aloitettiin. Artistin nuoruuden takia monia sopimuksen yksityiskohtia jouduttiin kuitenkin hiomaan useaan otteeseen. Lopulta vuoden 1976 heinäkuussa 17-vuotias Kate Bush teki erinäisten vaiheiden jälkeen ensimmäisen levytyssopimuksensa EMIn kanssa. Yhtiö maksoi hänelle tuolloin 3 000 puntaa ennakkoa sekä 500 punnan tekijänoikeuspalkkion. Hän sai samoihin aikoihin myös perinnön tädiltään ja päätti näiden tulojen turvin keskeyttää lukio-opintonsa voidakseen valmistautua täysipainoisesti musiikillista uraa varten. Lisäksi hän muutti Kentin Wellingissä sijainneesta lapsuudenkodistaan parempien kulkuyhteyksien päähän Lontoon Lewishamiin. Siellä Kate majoittui ylimpään kerrokseen isänsä omistamassa rakennuksessa, jonka ensimmäisessä ja toisessa kerroksessa asuivat hänen veljensä.


title: Kate Bush

text: Levytyssopimuksesta huolimatta albumin julkaisua lykättiin vajaalla parilla vuodella, sillä tavallaan EMI-yhtiön omana tyttärenä pidetylle Katelle haluttiin antaa aikaa kehittyä rauhassa ja opiskella tanssia, pantomiimia sekä musiikin teoriaa. Edistyäkseen hän harjoitti ääntään ja hengitystekniikkaansa laulunopettajan opastuksella kerran viikossa, vaikka kyseessä ei ollutkaan hänen omien sanojensa mukaan muodollisesti pätevä koulutus. Bush kävi myös balettitanssija Adam Dariuksen mimiikkakursseilla, minkä jälkeen hän jatkoi lavaesiintymiskoulutustaan Lindsay Kempin pitämillä vapaamuotoisilla opintojaksoilla, joiden hinta oli 50 penniä kerralta. Myöhemmin kappaleen ”Moving” aiheena olleen Kempin oman kuvauksen mukaan taka-alalla pysytellyt Bush muistutti tuohon aikaan Peter Panin Helinä-keijua.


title: Kate Bush

text: Alkuvuoteen 1977 mennessä Bush sai tehtyä kaksi uutta demonauhoitetta, joiden raidoista osa esitettiin 1980-luvun alussa Arizonan Phoenixissa toimineella KTSM-radiokanavalla. Häntä varten koottiin myös taustabändi, jonka nimeksi annettiin ”KT Bush Band”. Yhtyeessä soittivat rumpali Vic Smith, basisti Del Palmer ja kitaristi Brian Bath. Tämän kokoonpanon kanssa hän myös esiintyi Lontoon seudun pienissä olutravintoloissa aluksi lähinnä cover-versioita laulaen. Pikkuhiljaa mukaan otettiin yhä enemmän hänen omia kappaleitaan. Yhtye kuitenkin hajosi kolmen kuukauden kuluttua sen perustamisesta. Hyvin pian tämän jälkeen alkoivat Bushin ensimmäisen levyn nauhoitukset.


title: Kate Bush

text: Äänitykset tehtiin AIR-studioilla Andrew Powellin johdolla. Powell toimi tuottajana ja valitsi albumille tulevat laulut sekä käytettävät studiomuusikot. Nauhoitukset sujuivat rennoissa merkeissä ja etenivät nopealla tahdilla. Improvisoinnin osuus oli huomattava. Äänittäjä Jon Kelly on kuvaillut Bushin eläytyneen erittäin suurella antaumuksella ja teatraalisesti niihin rooleihin, joita hänen piti lauluissaan esittää.


title: Kate Bush

text: Levyn ilmestymisen lähestyessä EMIn johtokunta halusi valita ensimmäiseksi julkaistavaksi singleksi kappaleen ”James and the Cold Gun”. Bushin itsensä mielestä Emily Brontën "Humisevan harjun" tv-versiosta vaikutteensa ottanut ”Wuthering Heights” oli kuitenkin ainoa mahdollinen vaihtoehto. Niinpä asiasta väännettiin kättä artistin itkukohtauksiin saakka, kunnes erään toimitusjohtaja Bob Mercerin kanssa käydyn neuvottelun aikana muuan toinen johtoportaan jäsen, Terry Walker, huomautti puolihuolimattomasti paikalla olleelle Bushille, että tokihan ”Wuthering Heights” tulisi olemaan ensimmäinen sinkku. Kun muut saivat näin havaita, että kyseessä ei ollut ainoastaan markkinoita täysin ymmärtämättömän tyttösen itsepintainen päähänpinttymä, kuten he tätä ennen ajattelivat, päätettiin vaatimukseen viimein taipua. Valinta osoittautui onnistuneeksi, sillä ”Wuthering Heights” nousi lopulta Britannian singlelistan ykköseksi ja kansainväliseksi suurmenestykseksi.


title: Kate Bush

text: Ensimmäinen albumi "The Kick Inside" ilmestyi 1978, ja myös toinen siltä julkaistu single ”The Man with the Child in His Eyes” nousi brittilistan kärkikymmenikköön. Levy itse saavutti parhaimmillaan albumilistan kolmannen sijan. "The Kick Insiden" monimerkityksiset ja aistikkaat sanoitukset saivat seurakseen sensuellit videoesiintymiset, joissa laulajan tanssiopinnot otettiin hyötykäyttöön. Koska tuohon aikaan elettiin punkin ja diskon valtakautta, moni piti Bushin ujostelematonta taiteellisuutta virkistävänä. Monet EMIn henkilökuntaan kuuluvat olivat kuitenkin tyytymättömiä levyn kanteen, joka sai artistin vaikuttamaan itämaiselta ja antoi heidän mukaansa muutenkin väärän kuvan hänestä. Niinpä Bushin julkisuuskampanjan vetäjäksi koottiin ryhmä, johon kuuluivat valokuvaaja Gered Mankowitz, EMIn edustaja sekä Cream-mainostoimisto. Mainoskampanjan tehokkaimmaksi piirteeksi osoittautui se, kun linja-autojen kylkiin kiinnitettiin paljastavia julisteita artistista.


title: Kate Bush

text: Saman vuoden aikana Kate Bush ja hänen perheensä perustivat Pink Floydin lakimiehen avulla Novercia-nimisen yhtiön, joka tulisi omistamaan kaikki oikeudet Bushin albumeihin vuodesta 1980 lähtien ja lisensoimaan artistiin liittyviä tuotteita EMIlle. Ennen Novercian perustamista uudella kokoonpanolla henkiin herätetyn KT Bush Bandin muusikot olivat ryhtyneet rakentamaan studiota Bushin vanhempien maatilalle.


title: Kate Bush

text: Ensimmäistä levyä seuranneen "Lionheart"-albumin nauhoitukset saivat pian alkunsa. Demojen valmistumisen jälkeen äänitykset päätettiin suorittaa Ranskassa SuperBear-studioilla. Siellä KT Bush Bandin jäsenet kokivat kuitenkin yllätyksen, sillä vastassa odotti Andrew Powell oman studiomiehityksensä kanssa. Lopulta yhtyeen jäsenet joutuivat EMIn vaatimuksesta lähtemään. Lentokentällä ryhmä kohtasi heitä korvaamaan tulleet soittajat, ja yhtyeen unelma kansainvälisestä läpimurrosta oli luhistunut. Rumpali Charlie Morgan on kuitenkin todennut, etteivät bändin jäsenet kantaneet tästä jälkeenpäin kaunaa, sillä he tajusivat kyseessä olleen vain musiikkialan politikoinnin, ja myöhemmin Morgan itse teki jopa yhteistyötä Powellin kanssa. Bush oli tilanteen vuoksi aluksi poissa tolaltaan, sillä hän olisi ehdottomasti halunnut yhtyeen mukaan levylle. Olosuhteet Ranskassa olivat kuitenkin erinomaiset, ja tarvittava määrä kappaleita saatiin äänitettyä kymmenessä viikossa. Kokonaan uusien raitojen lisäksi materiaalina käytettiin monia jo ennen "The Kick Inside" -levyä tehtyjä sävellyksiä.


title: Kate Bush

text: Albumi julkaistiin vuoden 1978 lopulla. Seuraavan vuoden alussa Melody Maker valitsi Bushin vuoden tulokkaaksi ja parhaaksi naislaulajaksi. Tämän jälkeen alettiin suunnitella ensimmäistä kiertuetta. Bush halusi esiintymisistä tulevan täysipainoisia teatterinäytöksiä. EMI ei kuitenkaan ollut halukas rahoittamaan niin kunnianhimoista hanketta, joten Bush sitoutui sijoittamaan siihen merkittävän osan tuloistaan. Esityksiä varten palkattiin taustalaulajia, kaksi tanssijaa, koreografi sekä miimikko ja illusionisti Simon Drake. Musiikista vastasi KT Bush Band, jossa Brian Bath soitti jälleen kitaraa ja Del Palmer bassoa. Myös Paddy Bush oli mukana ja loihti ääniä harvinaisista vanhoista soittimista. Loput yhtyeen jäsenistä valittiin koesoittojen perusteella.


title: Kate Bush

text: Esiintyjäryhmä harjoitteli kuvioitaan viikkokausia neljätoista tuntia päivässä, kunnes huhtikuussa järjestettiin ensimmäinen epävirallinen esitys Dorsetin Poole Arts Centerissä. Tapahtumaan liittyi traaginen piirre, sillä valosuunnittelija Bill Duffield putosi lavarakenteita tarkistaessaan viiden metrin korkeudesta betonilattialle ja kuoli saamiinsa vammoihin. Kiertuetta ei kuitenkaan peruttu, sillä kaikki ajattelivat, että Duffield olisi halunnut hanketta jatkettavan. Bush kirjoitti myöhemmin hänen muistolleen kappaleen ”Blow Away (for Bill)”.


title: Kate Bush

text: Kiertue osoittautui arvostelumenestykseksi, vaikka esityksiä kritisoitiinkin katkonaisuuden ohella siitä, että yleisöön ei niiden aikana yritetty ottaa millään tavalla yhteyttä. Bush selitti tätä sanomalla, että hän esiintyi lavalla tietyssä roolihahmossa eikä omana itsenään. Kahden ja puolen tunnin mittaisissa näytöksissä kankaille heijastettiin kuvia ja Bush vaihtoi vaatteita lähes jokaisen kappaleen kohdalla. Käytännössä kaikki kahden ensimmäisen levyn sävellyksistä esitettiin. Vaikka kiertuetta voitiinkin pitää taiteellisesti onnistuneena, se ei nähtävästi ollut taloudellinen menestys.


title: Kate Bush

text: Bush on myöhemmin ilmaissut tyytymättömyytensä "Lionheart"-levyyn ja todennut, että hän olisi tarvinnut sen tekemiseen enemmän aikaa. Toisaalta jatkuvat tv-esiintymiset, haastattelut ja uuvuttava kiertue tuntuivat hänestä äärimmäisen epämiellyttäviltä. Lisäksi Bush koki julkkiselämäntyylin etäännyttävän häntä hänelle itselleen tärkeimmästä eli musiikinteosta. Niinpä hän päättikin vetäytyä kokonaan pois julkisuudesta, ja ensimmäinen konserttikiertue sai jäädä viimeiseksi.


title: Kate Bush

text: Syyskuussa 1980 ilmestyneellä "Never for Ever" -levyllä Kate Bush tuli itse mukaan tuotantokuvioihin. Toiseksi tuottajaksi hän värväsi Jon Kellyn. Äänitykset suoritettiin Abbey Road -studioilla Lontoossa. Pian demonauhoitusten alkamisen jälkeen Bush osallistui Peter Gabrielin soololevyn tekoon laulamalla kappaleissa ”Games Without Frontiers” ja ”No Self Control”. Yhteistyön seurauksena hän kiinnostui suuresti rumpukoneesta ja elektronisesta sämpleristä, joita Gabriel käytti sävellystyössään.


title: Kate Bush

text: "Never for Everillä" esiintyivät jälleen KT Bush Bandin jäsenet sekä Paddy Bush, joka soitti albumilla sitarin ja mandoliinin lisäksi monia vanhoja ja erikoisia soittimia, kuten sahaa, balalaikkaa ja kotoa. Kiertue-elämä ei kuitenkaan enää houkutellut Kate Bushia, joten hän halusi siirtää aiemmilla kiertueilla kehitetyn esitysmuodon musiikkivideoihin.


title: Kate Bush

text: Uudelta levyltä julkaistiin etukäteen single ”Breathing”, joka kuvaa ydinräjähdyksen vaikutuksia äitinsä kohdussa olevan lapsen näkökulmasta. Laulussa kerrotaan, kuinka ydinlaskeuma etenee äidin kudosten kautta lapseen, joka rauhoituttuaan hengittää säännöllisen rauhalliseen tahtiin. Vauvan hengitystä kuvailleet sanat (”ulos–sisään, ulos–sisään”) saivat erään aiheesta väärän käsityksen saaneen EMI-johtajan ihmettelemään, mitä Bush oikein luuli tekevänsä levyttäessään moista pornografiaa. Muuan toinen johtoportaan jäsen kuitenkin liikuttui laulusta syvästi. Kappaleesta tehtiin musiikkivideo, jonka alkuosassa Bush on lapsen paikalla kohtua esittävässä muovikuplassa. Video päättyy takaperin näytettyyn ydinräjähdykseen, mitä ennen Bush ja muusikot ovat tulleet esiin järvestä säteilysuojapukuihin sonnustautuneina. Ohjelmassa "Top of the Pops" esitettiin ainoastaan musiikkivideon alkuosa. BBC:n ajankohtaisohjelmassa "Nationwide" video kuitenkin näytettiin kokonaisuudessaan ja Bush osallistui aiheesta käytyyn keskusteluun ilmaisemalla oman ydinasevarustelun vastaisen näkökantansa.


title: Kate Bush

text: ”Army Dreamers” -kappaleen aiheena oli Ison-Britannian armeijan toiminta Pohjois-Irlannissa. ”The Infant Kiss” puolestaan käsittelee kotiopettajatarta, joka viehtyy viattoman lapsen sisälle kätkeytyneeseen psykoottiseen mieheen. Bush oli hyvin huolestunut siitä, että laulun tulkittaisiin käsittelevän pedofiliaa.


title: Kate Bush

text: Albumin julkaisemisen aikoihin Bush kuvaili sitä julmaksi ja edellisiä levyjä raaemmaksi. Vaikka hän oli käsitellyt epäsovinnaisia aiheita kahdella ensimmäisellä levylläänkin, muutti "Never for Ever" Bushin mukaan yleisön käsityksen hänestä todellisuudesta irtaantuneena ”pikku söpöläisenä”, joka tekee sisäsiistejä albumeja. Kaupallisesti levy menestyi erinomaisesti, ja siitä tuli ensimmäinen Britannian albumilistan ykköseksi noussut brittiläisen naisartistin äänite. Loppuvuonna Bush esiintyi lukuisissa televisio-ohjelmissa, ja hänelle tarjottiin roolia muun muassa lastenohjelmassa "Worzel Gummidge". Siinä hän olisi esittänyt häijyä noitaa. Bush kuitenkin kieltäytyi, koska hän ei tarjouksen houkuttelevuudesta huolimatta katsonut voivansa sitoutua liian moniin asioihin yhtä aikaa. Hän kieltäytyi myös erään West End -teatterimusikaalin pääroolista.


title: Kate Bush

text: Vuonna 1982 julkaistiin albumi "The Dreaming", josta lähtien Bush on tuottanut kaikki levynsä kokonaan itse. Levyn äänittäjänä toimi aluksi Hugh Padgham. Hän työskenteli kuitenkin samaan aikaan myös Genesiksen tuottajana, ja osallistuminen molempiin hankkeisiin osoittautui liian aikaa vieväksi. Niinpä äänittäjän roolin otti Nick Launay. Nauhoituksia leimasi erittäin kokeellinen ilmapiiri. Niissä käytettiin hyväksi muun muassa 6-metrisistä rautaputkista saatuja ääniä sekä studion kellarissa sijainnutta uima-allasta, jonka samean veden ansiosta saatiin aikaan halutun kaltainen kaiku. Albumin perusraidat sekä soittajien osuudet äänitettiin kolmessa kuukaudessa Townhouse Studioilla. Nauhoitusten työstäminen jatkui Bushin farmistudiolla, minkä jälkeen taustaosuuksia viimeisteltiin Abbey Roadilla. Siellä avustajana toimi Haydn Bendell. Kappale ”Night of the Swallow” nauhoitettiin Irlannissa, ja Englantiin palaamisen jälkeen Paul Hardiman hoiti äänittäjän tehtävät. Levyn myötä Fairlight CMI -syntetisaattori-sämplerillä tuotetuista äänistä muodostui Kate Bushin musiikin tavaramerkki.


title: Kate Bush

text: "The Dreamingin" kappaleissa käsiteltävien aiheiden kirjo on laaja. Mukaan mahtuvat huonosti sujuneeseen pankkiryöstöön, Vietnamin sotaan, aboriginaalien ahdinkoon sekä Houdiniin liittyvät tarinat. Levyn ilmestymisen aikoihin Melody Makerin kriitikko kutsui sitä yhdeksi omituisimmista kuulemistaan levyistä. Yleensä ottaen albumi sai brittiläisten musiikkilehtien arvostelijoilta tylyn vastaanoton. Yhdysvalloissa se kuitenkin keräsi tiedotusvälineiltä ylistäviä arvioita. Monien Kate Bushin ihailijoiden tavoin levyä mestariteoksena pitävän äänittäjä Nick Launayn mielestä jotkin albumin miksauksista kuulostavat äänellisesti hieman kylmiltä, mikä johtuu hänen mukaansa siitä, että levyn tekoaikaan digitaaliseksi kutsuttu miksaustekniikka oli vasta alkuvaiheessa.


title: Kate Bush

text: Kaupallisesti "The Dreaming" menestyi selvästi edellisiä levyjä heikommin. Varsinkin Britanniassa myyntiluvut jäivät aiempien julkaisujen varjoon, vaikka levy saavuttikin maan albumilistalla kolmannen sijan. Yksi asiaan vaikuttaneista tekijöistä oli se, että EMIn usko hankkeeseen säröili ja markkinointikuluihin tehtiin huomattavia leikkauksia.


title: Kate Bush

text: Seuraavaa levyä varten EMI painosti Bushia hankkimaan ulkopuolisen tuottajan. "The Dreamingin" toivottua heikomman kaupallisen menestyksen ohella kitkaa hänen ja levy-yhtiön välille olivat aiheuttaneet korkeat studiokustannukset. Vastatoimenpiteenä näille hankaluuksille Bush kehitti oman farmistudionsa ammattistudion tasolle. Del Palmer hoiti äänitysstudion teknistä puolta ja ohjelmoi demonauhoilla käytettyä Linn-rumpukonetta. Lisäksi Palmer soitti bassoa ja lauloi taustoja Paul Hardimanin tuuratessa häntä äänittäjänä. Fairlight CMI:llä tehtyjen raitojen valmistumisen jälkeen Bush valitsi osan niistä korvattaviksi perinteisillä soittimilla. Rumpujen soittamisesta vastasivat Charlie Morgan ja Stuart Elliott. Äänitysten yhteydessä Bushin perheen jäsenet kävivät aika ajoin studiossa rupattelemassa, ja nauhoituksiin osallistuneet pitivät farmilla työskentelyä hyvin miellyttävänä kokemuksena.


title: Kate Bush

text: Sanoitusten kirjoittamisessa ilmenneiden ongelmien takia äänityksiä käytiin suorittamassa myös Irlannissa Windmill Lane -studioilla. Englantiin palaamisen jälkeen jazzbasisti ja -säveltäjä Eberhard Weber värvättiin soittamaan bassoa kappaleissa ”Hello Earth” sekä ”Mother Stands for Comfort”. Jousisoitinosuuksien äänittäjäksi hankittiin Pink Floydin "The Wall" -albumilla työskennellyt James Guthrie. Peräti vuoden kestäneiden päälleäänitysten ja miksausten jälkeen "Hounds of Love" saatiin viimein valmiiksi kesällä 1985. Alkuperäinen vinyylilevy koostui rakenteellisesti kahdesta osasta. Ensimmäisellä puolella kuultiin viisi erillistä ihmissuhteisiin liittyvää kappaletta. Toisella puolella oli vuorostaan ”The Ninth Wave” -niminen kokonaisuus, jossa mieskuorolaulun, konesäksätyksen ja pianotunnelmoinnin voimin kerrotaan musiikillinen satu yksin veden varaan keskelle merta jääneestä tytöstä ja hänen näkemistään unista. ”Hello Earth” -kappaleessa käytetyn kuoron innoittajana toimi Werner Herzogin elokuva "Nosferatu – yön valtias".


title: Kate Bush

text: EMI olisi halunnut julkaista ensimmäisenä singlenä "Hounds of Love" -levyltä kappaleen ”Cloudbusting”, jonka tarina pohjautuu Peter Reichin kirjaan "Book of Dreams". Kirjassa Peter Reich kirjoittaa lapsuusvuosistaan isänsä Wilhelmin luona. Psykoanalyytikko Wilhelm Reichilla oli kiistanalaisia ajatuksia niin sanotusta orgonienergiasta, jonka hän väitti löytäneensä ja esiintyvän kaikkialla luonnossa. Eräs hänen hankkeistaan oli pilviensieppaajaksi nimetty laite, jolla hänen mukaansa oli mahdollista vaikuttaa säätiloihin. Wilhelm Reich joutui lopulta McCarthy-oikeudenkäyntien aikaan Yhdysvaltain hallituksen ajojahdin kohteeksi ja kuoli 59-vuotiaana vankilassa. ”Cloudbustingin” sijaan Bush halusi kuitenkin ensimmäiseksi singleksi kappaleen ”Running Up That Hill”, joka oli nimetty uudelleen EMIn toivomuksesta. Alun perin nimellä ”Deal with God” tunnettu laulu kertoo miehestä ja naisesta, jotka sopivat Jumalan kanssa vaihtavansa sukupuolta keskenään voidakseen ymmärtää toisiaan paremmin. Vaikka kappaleen nimen osalta Bush suostuikin kompromissiin, singlevalinnan suhteen hän sai tahtonsa läpi.


title: Kate Bush

text: ”Running Up That Hill” osoittautui siihen mennessä Bushin menestyneimmäksi singleksi ”Wuthering Heightsin” jälkeen. Myös albumi menestyi erinomaisesti ja kohosi Britannian listan ykkössijalle. Levyn julkistamistilaisuudessa Del Palmer ja Kate Bush esiintyivät ensimmäisen kerran pariskuntana, vaikka heidän suhteensa oli ollut tiedossa jo vuosia. Yhdysvalloissa "Hounds of Love" kohosi Bushin levyistä ensimmäisenä Billboardin listalla Top 40:een ja saavutti parhaimmillaan 30. sijan. Saman teki ”Running Up That Hill” singlelistalla. Myös ”Cloudbusting” julkaistiin singlenä, ja sitä varten tehtiin kunnianhimoinen musiikkivideo, jonka pääosia esittivät Donald Sutherland Wilhelm Reichina sekä Kate Bush tämän pojan roolissa.


title: Kate Bush

text: "Hounds of Loven" menestyksen innoittamana EMI suostutteli Bushin hyväksymään "The Whole Story" -nimisen kokoelman julkaisun. Vuonna 1986 ilmestynyt levy myi Britanniassa lopulta nelinkertaista platinaa eli yli 1,2 miljoonaa kappaletta. Kokoelmalevyn suosion vanavedessä Bush sai helmikuussa 1987 parhaan naissooloartistin Brit Award -palkinnon.


title: Kate Bush

text: Vuonna 1989 julkaistulla "The Sensual World" -albumilla Bushin yhtenä yhteistyökumppanina toimi bulgarialaista kansanmusiikkia laulava Trio Bulgarka, jonka kanssa nauhoitettiin kolme kappaletta Lontoossa. Valtaosa äänityksistä tehtiin kuitenkin Dublinin Windmill Lane -studioilla, missä irlantilaiset kansanmuusikot toivat levyn äänimaailmaan oman kelttiläisen värinsä. Fairlight CMI näytteli jälleen suurta roolia säveltämisessä, ja edellisen albumin tavoin alkuperäisiin demonauhoituksiin lisättiin kerros kerrokselta päälleäänityksiä Del Palmerin toimiessa äänittäjänä ja kantaessa merkittävää vastuuta rytmeistä. Trio Bulgarkan ohella levyllä esiintyi lukuisia muitakin vierailijoita, joista David Gilmour soitti kitaraa raidalla ”Love and Anger”.


title: Kate Bush

text: Albumin ensimmäisen kappaleen sanoituksena on Bushin oma versio Molly Bloomin puheesta, jonka tämä esittää James Joycen kirjan "Odysseus" lopussa. Bush ei kuitenkaan omasta mielestään missään nimessä onnistunut Joycen tyylin tavoittamisessa. Tekstin käyttämisen suoraan esti se, että Joycen perikunta ei antanut hänelle siihen lupaa. Levyn viidennessä kappaleessa ”Heads We’re Dancing” kerrotaan puolestaan naisesta, joka tajuaa tansseissa tapaamansa hurmaavan mieshenkilön olleen todellisuudessa Adolf Hitler.


title: Kate Bush

text: Albumista tuli Bushin ainoa Yhdysvalloissa kultaa myynyt äänite. "Hounds of Loven" julkaisun jälkeen hänen levy-yhtiönsä oli vaihtunut siellä EMI Americasta Columbiaksi. Kokonaisuutena Bush on pitänyt "The Sensual Worldia" kaikkein persoonallisimpana ja naisellisimpana levynään, joka ei kahden edellisen studioalbumin tavoin yritä ehdoin tahdoin tavoitella voimaa ja painokkuutta. Monet fanit kokivat levyn kuitenkin pettymyksenä.


title: Kate Bush

text: 1990-luvun alkupuolella Bush koki vakavia henkilökohtaisia menetyksiä. Ensin hänen tanssitoverinsa Gary Hurst kuoli aidsiin. Myöhemmin hänen äitinsä Hannah menehtyi 72-vuotiaana, minkä Bush koki erityisen raskaana. Tuttu studiomuusikko Alan Murphy oli kuollut näiden tapahtumien välissä. Uusi albumi "The Red Shoes" saatiin kuitenkin tehtyä edellisen levyn tahtiin ja julkaistiin marraskuussa 1993. Työskentelytapa säilyi samankaltaisena eli kerroksittain etenevänä. Studioryhmityksessä Danny McIntosh otti Alan Murphyn paikan kitaristina. Albumin kappaleita oli alun perin tarkoitus esittää pienimuotoisella kiertueella, mikä jäi loppujen lopuksi toteutumatta ennen kaikkea Hannah Bushin kuoleman takia. Suunnitelma vaikutti kuitenkin siten, että äänityksissä tavoiteltiin livetunnelmaa aikaisempaa enemmän.


title: Kate Bush

text: Trio Bulgarka esiintyi tälläkin kertaa kolmen laulun yhteydessä. Lisäksi albumilla vierailivat muun muassa Eric Clapton, Jeff Beck sekä Prince, jonka lähettämät lisäykset kappaleeseen ”Why Should I Love You?” aiheuttivat suurta päänvaivaa. Bush oli nimittäin odottanut häneltä vain joitakin lauluosuuksia, mutta Prince olikin täyttänyt 48 raitaa mitä moninaisimmalla materiaalilla, jonka sovittaminen muuhun sisältöön vaati valtavan työmäärän ja kuukausien pohdiskelun.


title: Kate Bush

text: Edellisen levyn tavoin "The Red Shoes" ylsi parhaimmillaan Britannian albumilistan kakkoseksi. Arvostelut musiikkilehdissä olivat yleisesti ottaen kohtuullisia, mutta julkaisua ei pidetty minään mestariteoksena. Yhdysvalloissa albumi kuitenkin kohosi korkeimmillaan listan sijalle 28, mikä oli siellä Bushin uran paras sijoitus.


title: Kate Bush

text: 1980-luvulla Bushille oli syntynyt tapa kadota aina muutamaksi vuodeksi, kunnes tarkkaan hiottu uusi materiaali oli valmiina julkaisua varten. "The Red Shoes" -albumin jälkeinen julkisuudelta vetäytyminen osoittautui kuitenkin huomattavasti pitkäkestoisemmaksi kuin oli odotettu. Vuodet vierivät, ja kuulopuheet uuden albumin julkaisemisesta osoittautuivat kerta toisensa jälkeen perättömiksi.


title: Kate Bush

text: Hiljaiselon aikana brittilehdistössä esiteltiin hurjia huhuja ja arveluja Bushin tilasta ja henkisestä kunnosta, vaikka todellisuudessa hän oli vain halunnut keskittyä työnteon sijasta omaan yksityiselämäänsä ja ajan viettämiseen perheensä parissa. Myös äidin kuoleman aiheuttama surutyö oli vienyt oman aikansa. Lisäksi hänen pitkäaikainen suhteensa Del Palmeriin oli katkennut 1990-luvun puolivälin tienoilla, ja Bush oli muuttanut Berkshiressä sijaitsevaan kartanoon uuden elämänkumppaninsa Danny McIntoshin kanssa. Heinäkuussa 1998 heille syntyi poika, Albert, joka tunnetaan myös lempinimellä Bertie. Artistin taitoa piiloutua julkisuudelta kuvaa hyvin se, että lehdistö sai tiedon pojasta vasta puolitoista vuotta tämän syntymän jälkeen. Asian paljasti medialle Peter Gabriel eräässä televisiolähetyksessä.


title: Kate Bush

text: Viimein kahdentoista vuoden odotuksen jälkeen ilmestyi Kate Bushin kahdeksas studiolevy, tupla-albumi "Aerial", joka julkaistiin maailmanlaajuisesti 7. marraskuuta 2005. Ensimmäinen singlejulkaisu albumilta oli ”King of the Mountain”, joka ilmestyi 26. lokakuuta. Levyn tekemiseen osallistuivat muun muassa jazzperkussionisti Peter Erskine, rumpali Stuart Elliott sekä Chris Hall, joka soitti haitaria. Säveltäjä ja kapellimestari Michael Kamen ehti vastata kahden kappaleen jousiosuuksista ennen marraskuussa 2003 tapahtunutta kuolemaansa.


title: Kate Bush

text: Bush on todennut halunneensa tällä kertaa asettua enemmän kertojan kuin laulussa esiintyvän henkilöhahmon rooliin. "Aerialin" ensimmäisen levyn sanoitusten aiheet vaihtelevat äidinrakkaudesta piin desimaalien luettelon kautta Jeanne d’Arciin. Toinen levy on puolestaan yhtenäinen kokonaisuus, joka kertoo linnunlaulun rytmittämän yhden päivän tarinan.


title: Kate Bush

text: Musiikkilehtien kriitikot suhtautuivat "Aerialiin" pääosin erittäin myönteisesti, ja Britannian albumilistalla se kohosi parhaimmillaan kolmannelle sijalle. Suomessa sitä on myyty kultalevyyn ja Britanniassa platinaan oikeuttava määrä. Ennen albumin julkaisemista John Mendelssohn ehti kirjoittaa romaanin "Waiting for Kate Bush", jonka alkusivuilla tarinan päähenkilö lupaa olla hyppäämättä korkean rakennuksen katolta, jos hänelle vakuutetaan, että Kate Bushilta ilmestyy uusi levy puolen vuoden kuluessa. Bushin omaleimainen ylärekisterilaulanta saa romaanissa ansaitsemaansa huomiota, sillä eräs kirjan hahmoista kuvailee sitä ”juuri heliumia sisäänhengittäneen yhdeksänvuotiaan ääneksi”.


title: Kate Bush

text: Bush julkaisi albumin "Director’s Cut" 16. toukokuuta 2011. Albumi sisältää uusia versiota Bushin aiempien albumien "The Sensual World" ja "The Red Shoes" kappaleista. Kolme kappaletta nauhoitettiin kokonaan uudelleen. Kappale ”The Sensual World” julkaistiin uudelleen nimellä ”Flower of the Mountain”. Kappaleessa on uudet sanat, jotka ovat peräisin James Joycen teoksesta "Odysseus". Albumilta julkaistiin singlenä kappale ”Deeper Understanding”.


title: Kate Bush

text: Bushilta ilmestyi uudesta materiaalista koostuva levy "50 Words for Snow" 21. marraskuuta 2011. Himalajan lumimieslegendoihin perustuva kappale ”Wild Man” julkaistiin albumin ensimmäisenä singlenä 10. lokakuuta 2011. Brittilehti "The New Musical Express" (NME) ylisti singlen Bushin parhaimmaksi vuosikymmeniin.


title: Kate Bush

text: Bushin musiikin tyylilajia on ollut vaikea määritellä. Vaikka häntä on usein verrattu Joni Mitchellin ja Björkin kaltaisiin naispuolisiin laulaja-lauluntekijöihin, ovat vertailut johtuneet enemmänkin näiden artistien omaperäisyydestä kuin musiikin samankaltaisuudesta. Bushin tuotanto on myös ollut hyvin monimuotoista ja useita musiikkilajeja yhdistelevää jopa saman albumin sisällä. Hänen kappaleensa ovat käyttäneet elementtejä rockista, popista, vaihtoehtorockista, jazzista, kansanmusiikista, skasta, sambasta ja uudesta aallosta. Jopa hänen varhaisimmissa teoksissaan, joissa piano oli pääasiallinen instrumentti, Bush sekoitti monia tyylilajeja sulattaen yhteen klassista musiikkia, rockia sekä laajan valikoiman etnisen ja kansanmusiikin vaikutteita. Tämä toimintatapa on jatkunut läpi hänen uransa.


title: Kate Bush

text: Melody Maker -lehdelle 1977 antamassaan haastattelussa Bush paljasti, että miesartistit olivat vaikuttaneet häneen naisia enemmän. Hän sanoi: ”Jokainen nainen, jonka näet pianon ääressä, on joko Lynsey de Paul tai Carole King. Ja useimmiten miesten tekemä musiikki – ei kaikki mutta se hyvä aines – todella käy päällesi. Se tosiaan asettaa kuulijan selkä seinää vasten, ja juuri sillä tavalla haluan tehdä. Haluaisin musiikkini saavan kuulijan pois tolaltaan. Monetkaan naiset eivät onnistu siinä.”


title: Kate Bush

text: Bushin musiikin kokeellisesta luonteesta johtuen sitä on kutsuttu myöhemmäksi teknologisemmaksi ja helpommin lähestyttäväksi ilmentymäksi brittiläisestä progressiivisen rockin liikkeestä, joka nosti pinnalle Genesiksen, Yesin ja Pink Floydin kaltaiset yhtyeet. Progressiivista rockia edustavien artistien tavoin Bush hylkää perinteisen pohjoisamerikkalaisen muotin popmusiikin tekemiselle, jonka useimmat brittiartistit omaksuivat. Hän laulaa avoimen englantilaisella korostuksella Bryan Ferryn vokalisointityylin innoittamana, ja hänen sanoituksensa tapaavat olla omintakeisempia ja vähemmän kliseitä sisältäviä kuin amerikkalaiset poplyriikat. Hänen kappaleissaan käytetyt soittimet ja niiden soittotapa poikkeavat tavallisesti pohjoisamerikkalaisista normeista.


title: Kate Bush

text: Sanoituksissaan Bush ei pelkää käsitellä arkoja tai tabujakaan aiheita. Kansanlauluun ”Lucy Wan” perustuva ”The Kick Inside” kertoo sisarusten välisestä insestisuhteesta ja siitä aiheutuvasta raskaudesta, joka johtaa itsemurhaan. ”Kashka from Baghdad” on laulu homoparista, ja ”Breathing” tarkastelee ydinräjähdyksen vaikutuksia. Hänen sanoituksissaan käsiteltyjen aiheiden kirjo on laaja, ja ne kertovat usein suhteellisen erikoisistakin asioista, kuten Wilhelm Reichista ”Cloudbustingissa” sekä pakkomielteisesti tietokoneelleen puhuvasta ja ihmiskontakteja välttelevästä henkilöstä "The Sensual Worldin" kappaleessa ”Deeper Understanding”.


title: Kate Bush

text: Bush teki ensimmäisen konserttikiertueensa vuonna 1979 Britanniassa ja Euroopassa. Sen jälkeen hän ei lähtenyt uudelle kiertueelle 35 vuoteen vaan esiintyi vain muutamia yksittäisiä kertoja. Vuonna 2014 hän palasi jälleen lavoille ja esiintyi 22 konsertissa Lontoossa. Hänen yhtyeessään oli seitsemän muusikkoa ja viisi taustalaulajaa, yhtenä heistä Bushin teini-ikäinen poika Bertie.


title: Kate Bush

text: Bush on ollut mukana joidenkin elokuvien valmistuksessa. Hän näytteli vuonna 1990 The Comic Strip -komediaryhmän tuottaman televisioelokuvasarjan "Comic Strip Presents…" jaksossa ”Les Dogs”. Britanniassa 1982 alkaneen sarjan komedioissa ovat esiintyneet muun muassa Rik Mayall, Jennifer Saunders ja Robbie Coltrane. ”Les Dogsissa” Bush esittää morsianta. Hän on myös säveltänyt sarjan jaksoon ”GLC” teemalaulun ”Ken”.


title: Kate Bush

text: Terry Gilliamin ohjaaman "Brazil"-elokuvan soundtrackia varten Bush nauhoitti oman versionsa nimikappaleesta ”Brazil” (”Sam Lowry’s 1st Dream”). Vuonna 1986 Bush sävelsi ja äänitti laulun ”Be Kind to My Mistakes” Nicolas Roegin elokuvaan "Castaway". Kappaleen rinnakkaisversio on sisällytetty 1990 julkaistun "This Woman’s Work" -kokoelman singlejulkaisujen B-puolia sisältävälle levylle. "The Sensual World" -albumin kappale ”This Woman’s Work” oli puolestaan vuotta ennen levyn ilmestymistä mukana John Hughesin elokuvassa "She’s Having a Baby".


title: Kate Bush

text: "The Red Shoes" -albumin ilmestymisen jälkeen Bush ohjasi ja käsikirjoitti 44-minuuttisen elokuvan "The Line, the Cross & the Curve", jossa esitetään levyltä kuusi laulua. Elokuva oli Grammy-ehdokkaana parhaan pitkän musiikkivideon kategoriassa. Bush on kuitenkin jälkeenpäin kertonut olevansa siihen äärimmäisen tyytymätön neljää minuuttia lukuun ottamatta.


title: Kate Bush

text: Bush sävelsi laulun ”Lyra” 2007 ensi-iltansa saaneen elokuvan "Kultainen kompassi" lopputekstejä varten. Kappaleella esiintyy Magdalen Collegen kuoro. Laulun nimi viittaa elokuvan päähahmoon Lyra Belacquaan. Del Palmerin mukaan Bushia pyydettiin tekemään kappale erittäin nopealla aikataululla, ja hanke saatiinkin valmiiksi noin 10 vuorokauden aikana. ”Lyra” oli ehdolla International Press Academyn elokuvaa varten sävelletyn laulun Satellite Award -palkinnon saajaksi.


title: Kate Bush

text: Bushin ajatellaan toimineen suunnannäyttäjänä myöhemmin tulleille naispuolisille sooloartisteille, joista monet pitävät häntä yhtenä esikuvistaan niin musiikin kuin taiteellisen kunnianhimonkin suhteen. Heistä Tori Amosta on usein verrattu Bushiin varsinkin lauluäänen ja esitystavan osalta. Alanis Morissette ja PJ Harvey ovat maininneet "Hounds of Love" -albumin yhdeksi vaikutteistaan. Björk on puolestaan kertonut Kate Bushin edustavan hänelle ikää, jona tyttö muuttuu naiseksi, ja pitänyt tämän sävellyksiä ajattomina. Myös Katie Melua on sanonut olevansa artistin suuri ihailija. Eräässä haastattelussa Melua jopa ehdotti ”Wuthering Heightsia” kansallislauluksi. Toisaalta muotisuunnittelija Hussein Chalayan on pitänyt Bushia sopivana esikuvana myös visuaalisilla aloilla työskenteleville ihmisille.


title: Kate Bush

text: Yhtyeistä muun muassa OutKast ja Muse ovat nimenneet Bushin yhdeksi inspiraation lähteistään. Hänen musiikkinsa on niin ikään jättänyt jälkensä Sarah McLachlanin, Loreena McKennittin ja Sinéad O’Connorin tuotantoon.


title: Kate Bush

text: Bushin vaikutus ulottuu myös tuotantopuolelle. Suomalaisista esimerkiksi Gabi Hakanen on kertonut käyttäneensä hänen musiikkiaan viitemateriaalina etenkin CMX:lle tuottamillaan levyillä.


title: Kate Bush

text: BBC Two -kanavan katselijat valitsivat vuonna 2006 Bushin yhdeksi Britannian kymmenestä merkittävimmästä ”elävästä ikonista”.


title: Kate Bush

text: Kuningatar Elisabet II myönsi Bushille Brittiläisen imperiumin ritarikunnan jäsenyyden (CBE) hänen ansioistaan musiikkiteollisuudelle, osana uuden vuoden 2013 juhlallisuuksia. Hän otti vastaan tähän liittyvän kunniamerkin kuningattarelta 10.4.2013.


title: Kate Bush

text: Bushilla on yksi lapsi, Bertie McIntosh.


title: Gianluca Pagliuca

text: Gianluca Pagliuca (s. 18. joulukuuta 1966 Bologna) on italialainen jalkapallomaalivahti.


title: Gianluca Pagliuca

text: Hän aloitti uransa vuonna 1984 Bologna FC -seurassa Serie B:ssä, mutta ei pelannut yhtään ottelua sen aikana vaan vietti suurimman osan ajastaan vielä joukkueen junioriseurassa.


title: Gianluca Pagliuca

text: Vuonna 1986 Pagliuca siirtyi Sampdoriaan jossa hän teki Serie A -debyyttinsä toukokuussa vuonna 1988 Pisaa vastaan.


title: Gianluca Pagliuca

text: Pagliuca pelasi Sampdoriassa aina kauteen 1993–1994, voittaen Italian mestaruuden, Cupvoittajien cupin, Italian supercupin sekä kolme Italian cupia. Vuonna 1992 Pagliuca oli Sampdorian kanssa pelaamassa Euroopan cupin finaalia Wembley Stadiumilla FC Barcelonaa vastaan, jolle he lopulta hävisivät jatkoajalla 1–0.


title: Gianluca Pagliuca

text: Lopulta vuonna 1994 Internazionale osti Pagliucan viiden vuoden sopimuksella milanolaisseuraan, jossa menestystä ei tullut lukuun ottamatta UEFA Cupin voittoa vuonna 1998. Hän lukeutui kuitenkin tuolloin Serie A:n parhaimpiin maalivahteihin ja vuonna 1998 Pagliuca oli IFFHS laatiman listan mukaan vuoden 1998 maailman viidenneksi paras maalivahti. Tuolloin taakse jäivät muun muassa David Seaman, Angelo Peruzzi ja Oliver Kahn.


title: Gianluca Pagliuca

text: Kauden 1998–1999 jälkeen Pagliuca joutui vaihtamaan seuraa Internazionalen uuden päävalmentajan Marcello Lippin korvattua hänet Peruzzilla ja Pagliuca palasi takaisin Bologna FC:hen.


title: Gianluca Pagliuca

text: Bolognan pudottua Serie B:hen kaudeksi 2005–2006 se ei kyennyt nousemaan Serie A:han, jolloin Pagliuca siirtyi kesäkuussa Serie A:han Ascoliin yhden vuoden sopimuksella. Sopimuksen päätyttyä Pagliuca jäi ilman seuraa, mutta on kävi neuvotteluja muun muassa Livornon kanssa. Tammikuussa 2008 hän ilmaisi halukkuuttaan vielä jatkaa uraansa mieluiten kuitenkin kotimaassaan. Hän ei kuitenkaan saanut solmittua mieluista sopimusta ja päätti pelaajauransa. Samaisessa haastattelussa Pagliuca ilmoitti olevansa kiinnostunut valmentamisesta.


title: Gianluca Pagliuca

text: 17. syyskuuta 2006 Pagliuca pelasi 571. pelinsä Italian pääsarjassa ja nousi näin Dino Zoffin ohitse eniten Serie A:ssa pelejä pelanneeksi maalivahdiksi.


title: Gianluca Pagliuca

text: Pagliuca pääsi Italian jalkapallomaajoukkueeseen varamaalivahdiksi vuoden 1990 Italian MM-kisoihin hyvien Serie A otteidensa ansiosta. Ensimmäinen maaottelu hänelle kuitenkin kirjattiin kesäkuussa vuonna 1991, kun Italia pelasi Neuvostoliittoa vastaan.


title: Gianluca Pagliuca

text: Ensimmäiset MM-kisansa Pagliuca pelasi vuonna 1994 menestyksekkäästi pääsemällä aina finaaliin asti Brasiliaa vastaan, jolle Italia lopulta hävisi rangaistuspotkukilpailun jälkeen. Samoissa kisoissa hän teki historiaa saamalla ensimmäisenä maalivahtina punaisen kortin MM-kisoissa ottelussa Norjaa vastaan.


title: Gianluca Pagliuca

text: Pagliuca pelasi viimeiset maajoukkuepelinsä Ranskan MM-kisoissa vuonna 1998 korvattuaan ykkösmaalivahti Angelo Peruzzin, joka loukkaantui juuri ennen kisoja. Yhteensä hän pelasi 39 maaottelua.


title: Palopiste

text: Palopiste on lämpötila, jossa palavan aineen lämpötila on niin korkea, että jatkuva palaminen lähtee käyntiin. Palopiste on kullekin palavalle aineelle ominainen lämpötila, joka on hieman kyseessä olevan aineen leimahduspistettä korkeampi lämpötila.


title: FK Dynamo Moskova

text: FK Dynamo Moskova () on moskovalainen jalkapalloseura.


title: FK Dynamo Moskova

text: Seuran omistaja Boris Rotenberg, yksi Venäjän rikkaimmista liikemiehistä, on viime vuosina pumpannut seuraan huikean summan rahaa. Hänen varoillaan seuraan on hankittu monia tunnettuja pelaajia muun muassa Costinha, Maniche, Seitaridis ja Derlei. Panostuksesta huolimatta Dynamon menestys on viime vuosina ollut hyvin vaatimatonta.


title: FK Dynamo Moskova

text: Seura on voittanut jalkapallossa Neuvostoliiton-mestaruuden vuosina 1936 (kevät), 1937, 1940, 1945, 1949, 1954, 1955, 1957, 1959, 1963 ja 1976 (kevät), yhteensä 11 kertaa. Uefa-cupissa kaudella 1971–1972 seura sijoittui toiseksi häviten loppuottelussa Rangersille. Maalivahtilegenda Lev Jašin pelasi koko seurajoukkueuransa Dynamon riveissä.


title: Ben

text: Ben on yleismaailmallinen miehen etunimi. Se on lyhentymä nimestä Benjamin.


title: Ben

text: Suomessa nimi Ben oli joulukuuhun 2018 mennessä annettu 1 293 miehelle ja alle 15 naiselle. Benin nimipäivä on suomenruotsalaisen kalenterin mukaan 20. joulukuuta, jolloin on myös Benjaminin nimipäivä.


title: Nummenmäki

text: Nummenmäki voi tarkoittaa seuraavia:


title: Analyyttinen kieli

text: Analyyttinen (isoloiva) kieli on morfologisessa typologiassa kieli, jossa kieliopillisten suhteiden ilmaisemiseen käytetään enimmäkseen prepositioita ja postpositioita, toisin kuin synteettisissä kielissä, joissa siihen käytetään enemmän päätteitä. Äärimmäisen analyyttisissä kielissä sanat eivät taivu ollenkaan suvussa, sijassa tai luvussa. Tunnetuin tällainen kieli on kiina, ja näitä ovat myös Kaakkois-Aasian kielet kuten thai tai vietnam. Pääosin analyyttisia, mutta hieman taivutustakin käyttäviä kieliä ovat esim. germaaniset ja romaaniset kielet.


title: Transuraani

text: Transuraani () tarkoittaa radioaktiivisia alkuaineita, joiden järjestysluku on suurempi kuin uraanilla (No. 92).


title: Transuraani

text: Vielä 1930-luvulla oli vallitseva käsitys, että alkuaineita on vain 92 ja että uraanilla oli suurin järjestysluku, mikä millään alkuaineella voi olla. Uraanin uskottiin olevan raskain luonnosta löytyvä alkuaine. Ydinreaktoreilla onnistuttiin kuitenkin valmistamaan keinotekoisesti alkuaineita, joiden järjestysluku on tätä suurempi – siis transuraaneja. Kaikki aktinoidiryhmän transuraanit löydettiin radioaktiivisina isotooppeina Kalifornian yliopistossa Berkeleyssä Lawrence Berkeley National Laboratoryssa nousevan atominumeron järjestyksessä. Alkuaineet ovat neptunium, plutonium, amerikium, curium, berkelium, kalifornium, einsteinium, fermium, mendelevium, nobelium ja lawrencium. Näistä ainoastaan neptuniumia ja plutoniumia on myöhemmin todettu esiintyvän hieman luonnossakin, mutta enimmäkseen niitäkin syntyy ydinreaktoreissa.


title: Transuraani

text: Transuraanisia alkuaineita on tutkittu paljon Lawrence Berkeley National Laboratoryssa Kaliforniassa ja Joint Institute for Nuclear Researchissä Dubnassa, Venäjällä; tutkijat molemmissa keskuksissa ovat jakaneet toisilleen riippumatonta tutkimustietoa rutherfordiumista, dubniumista ja seaborgiumista, jotka olivat kolme ensimmäistä transaktinoidista alkuainetta. Saksalainen tutkimusryhmä Institute for Heavy Ion Researchissä Darmstadtissa löysi bohriumin, hassiumin, meitneriumin, darmstadtiumin, röntgeniumin ja kopernikiumin. Dubnan laboratoriossa Venäjällä Berkeleyn keskuksen avustuksella ja toimien yhteistyönä kalifornialaisen Lawrence Livermore National Laboratoryn kanssa kehitettiin nihonium (alkuaine nro 113) ja moskovium (alkuaine nro 115).


title: Transuraani

text: Berkeleyn tutkimusryhmä onnistui vielä valmistamaan livermoriumia (alkuaine nro 116) sekä oganessonia (alkuaine nro 118), mutta myöhemmin tieto oganessonin valmistamisesta kyseenalaistettiin, koska muut laboratoriot eivät onnistuneet uudelleenvalmistamaan sitä. Kuitenkin livermoriumia on onnistuttu valmistamaan Berkeleyn jälkeen muissa laboratorioissa.


title: Transuraani

text: Transuraanisia alkuaineita fermiumiin (nro 100) saakka valmistetaan siten, että ytimet sieppaavat neutroneja, jotka sitten beetahajoamisen seurauksena muuttuvat protoneiksi kasvattaen ytimen järjestyslukua. Transfermium-alkuaineita (järjestysluku > 100) valmistetaan pommittamalla transuraanikohteita kevyillä hiukkasilla. Viime aikoina keinotekoisten alkuaineiden valmistamisessa on käytetty myös keskikokoisten alkuaineiden ytimien pommittamista muihin keskikokoisiin alkuaineisiin.


title: Transuraani

text: Transuraanisten alkuaineiden kaikki isotoopit ovat radioaktiivisia, koska niiden raskaat ytimet ovat epävakaita, ja transaktinoideilla, yliraskailla alkuaineilla, on erityisen lyhyt puoliintumisaika. Kuitenkin ytimien rakennetta koskevien teorioiden perusteella fyysikot ovat ennustaneet, että tietyillä tranaktinoideilla saattaa olla suhteellisen vakaita isotooppeja. Esimerkiksi alkuaineen 114 isotoopin 298 (ytimessä 114 protonia ja 184 neutronia) pitäisi olla erittäin vakaa ja muistuttaa lyijyä kemiallisilta ominaisuuksiltaan. Kuitenkin ne kolme alkuaineen 114 eri isotooppia, joita on valmistettu, sisältävät kaikki vähemmän kuin tarvittavat 184 neutronia.


title: Kalifornian yliopisto

text: Kalifornian yliopisto eli University of California (UC) on julkinen yliopistojärjestelmä Kaliforniassa. Kalifornian yliopistossa on yhteensä yli 209 000 opiskelijaa ja yli 1,4 miljoonaa alumnijäsentä. Yliopisto hallinnoi vuonna 2011–2012 yli kymmenen miljardin dollarin lahjoitusvaroja. Vuonna 2012 se sai uusia lahjoituksia 405 miljoonaa dollaria.


title: Kalifornian yliopisto

text: Kalifornian yliopisto on perustettu Oaklandissa vuonna 1868. Aluksi yliopistolla oli kymmenen opettajaa ja opiskelijoita 38. Nykyisin yliopistoon kuuluu kymmenen kampusyliopistoa, viisi lääketieteellistä tiedekuntaa ja sairaalaa, kolme oikeustieteellistä tiedekuntaa sekä maatalouteen ja luonnonvaroihin keskittynyt kansallinen yksikkö. Yliopistosta käsin hallinnoidaan myös kolmea kansallista laboratoriota.


title: Kalifornian yliopisto

text: Kalifornian yliopiston hallinnollinen keskus sijaitsee yhä Oaklandissa Berkeleyn lähistöllä. Yliopiston tunnuslause on latinankielinen "Fiat lux" eli 'tulkoon valkeus'.


title: Anthony Raftery

text: Anthony Raftery (Antoine Ó Raifteiri, Antaine Raiftearaí tai Antaine Ó Reachtubhra, n. 1784 – loka–joulukuu 1835) oli irlantilainen iirinkielinen kansanrunoilija.


title: Anthony Raftery

text: Raftery syntyi Cill Liadáinissa (engl. Killedan) Mayon kreivikunnassa ja sairastui lapsena isoonrokkoon, joka surmasi perheen yhdeksästä lapsesta kahdeksan ja teki Anthonysta sokean. Hän onnistui hankkimaan itselleen elannon kerjäämällä ruokaa lauluaan vastaan, mutta sokeana miehenä hän eli elämänsä suuressa köyhyydessä ja kurjuudessa Mayon ja Galwayn kreivikuntia kierrellen. Hänellä oli jonkin aikaa vaimo tai tyttöystävä nimeltä Siobhán, jonka kanssa hän sai pojan ja tyttären. Pojasta tuli viulunsoittaja sirkukseen.


title: Anthony Raftery

text: Raftery kuoli vuonna 1834. Vanhoilla päivillään hän ehti tulla tietoiseksi Daniel O'Connellin kampanjasta irlantilaisten katolisten oikeuksien puolesta, ja hän sanoitti joitakin taistelulauluja O'Connellin kannattajille. Kun irlantilainen älymystö heräsi arvostamaan maansa vanhaa kulttuuria vuonna 1900, Rafteryn oletetulle haudalle pystytettiin muistomerkki Augusta Gregoryn aloitteesta.


title: Anthony Raftery

text: Rafteryn runoja ja lauluja on säilynyt viitisenkymmentä. Iirinkieliset yhtyeet esittävät niitä Irlannissa vieläkin. Tunnetuimpia ovat "Eanach Dhúin", valituslaulu nuorten ihmisten hengen vaatineen veneonnettomuuden johdosta, ja "Na Buachaillí Bána", jonka Raftery kirjoitti taistelulauluksi maaseudulla vaikuttaneelle ns. Valkoisten poikien (engl. "Whiteboys", iir. "Buachaillí Bána") katoliselle salaseuralle. Huomattava osa Rafteryn runoudesta on kuitenkin sidoksissa aikansa politiikkaan eikä uuvuttavan protestantti- ja englantilaisvastaisuutensa vuoksi oikein sovellu nykyaikana esitettäväksi.


title: Princeton

text: Princeton tarkoittaa seuraavia:


title: Kauppakeskus Kluuvi

text: Kauppakeskus Kluuvi on kauppakeskus Helsingin ydinkeskustassa Kluuvin kaupunginosassa Aleksanterinkadulla. Kauppakeskus avattiin alun perin 15. maaliskuuta 1989. Vanhan Kluuvin on suunnitellut Arkkitehtitoimisto Castren-Jauhiainen-Nuuttila Oy. Kauppakeskus muodostuu eri ikäisistä kiinteistöistä, vanhimmat osat ovat peräisin 1800-luvulta. Kauppakeskuksen tiloja ja konseptia uudistettiin vuonna 2011.


title: Kauppakeskus Kluuvi

text: Kauppakeskus käsittää Aasi-korttelin länsiosan. Se muodostuu viidestä rakennuksesta (Aleksanterinkatu 7b, Aleksanterinkatu 9, Kluuvikatu 5, Kluuvikatu 7 ja Yliopistonkatu 6), jotka on yhdistetty toisiinsa korttelin keskelle rakennetulla valopihalla. Rakennuksista Aleksanterinkatu 9 on entinen Elannon tavaratalo (Veikko Leistén 1952), jonka graniittista julkisivua koristaa Aimo Tukiaisen veistämä, työläisperhettä esittävä reliefi. Kluuvikatu 5 ja Yliopistonkatu 6 ovat vanhoja asuin- ja liikerakennuksia 1800-luvulta, ja niistä on säilytetty ainoastaan julkisivut. Aleksanterinkatu 7b ja Kluuvikatu 7 ovat Castren-Jauhiainen-Nuuttilan suunnittelemia, korttelia täydentäviä uudisrakennuksia.


title: Kauppakeskus Kluuvi

text: Kauppakeskus avautui remontin jälkeen 14. lokakuuta 2011 uudistettuna. Uudistetun Kluuvin suunnittelijana on toiminut Trium Arkkitehdit Oy / Arkkitehtitoimisto Kari Hyvärinen Oy. Uuteen valikoimaan kuuluvat muun muassa Superdry, Tector, Carlings, Volcom, Filippa K, Tiger of Sweden, 2or+byyat, Brothers, Body Shop, INGLOT, Ivana Helsinki, George, Gina & Lucy, McDonald’s, G-Star RAW Flagship Store, Belge, Robert’s Coffee sekä Fred Perry Flagship Store.


title: Kauppakeskus Kluuvi

text: Kluuvin kauppakeskukseen pääsee raitiovaunuilla 3, 4, ja 7 sekä metrolla Helsingin yliopiston metroaseman kautta.


title: Taifuuni Nabi

text: Taifuuni Nabi oli trooppinen hirmumyrsky, joka riehui läntisellä Tyynellämerellä syyskuussa 2005. Nabi on korean kielen "perhosta" tarkoittava sana.


title: Taifuuni Nabi

text: Se muodostui trooppisesta matalapaineesta Saipanin itäpuoliselle alueelle 29. elokuuta 2005 kello 06.00 UTC. 30. elokuuta Nabi saavutti taifuunin voimakkuuden, ja ohitti se Saipanin ja Guamin 31. elokuuta.


title: Taifuuni Nabi

text: Japanin rannikolla Nabi aiheutti ainakin 21 ihmisen kuoleman. Maanvyöryt surmasivat useita ihmisiä Kyūshūn saarella, ja sadattuhannet jäivät ilman sähköjä. Japani evakuoi 10 000 ihmistä eteläisiltä saariltaan.


title: Taifuuni Nabi

text: Nabin vaikutukset tunnettiin myös Etelä-Koreassa. Busanissa satoi 152 mm, ja myrkytuulet repivät puita juuriltaan. Vietnamilainen rahtialus ajoi karille Pohangin satamassa.


title: Lampuoti

text: Lampuoti (ruots. "landbonde") on agraarisessa Suomessa maanviljelyyn tarkoitetun "koko tilan" vuokraaja. Maanvuokralainsäädännössä käytettiin termiä "lampuotitilan vuokramies". Tässä suhteessa lampuodit erosivat torppareista, jotka olivat vuokranneet vain osan vuokranantajan tilasta työvastiketta, taksvärkkiä vastaan. Mäkitupalaiset puolestaan olivat vuokranneet vain asuntotontin, eivät viljelymaata.


title: Lampuoti

text: Lampuotien yhteiskunnallista asemaa on jossain määrin vaikea määrittää. Omaa yhteiskunnallista luokkaa he eivät periaatteessa milloinkaan muodostaneet, vaan kuuluivat torpparien ja mäkitupalaisten kanssa ns. tilattomaan väestöön. Heidän ryhmänsä oli melko vähäinen, sillä kokonaan vuokrattavissa olevia tiloja on ollut aina suhteellisen vähän.


title: Lampuoti

text: Lampuodit eivät maksaneet tuloistaan veroja yhteiskunnalle, vaan kaikki suoritukset tapahtuivat tilan omistajalle, joka puolestaan usein nautti verovapautta. Lampuotien yhteiskunnallinen asema kävi yhä epäselvemmäksi, kun muutkin kuin verovapaat aateliset tai papit hankkivat verovapaita tiloja ja vuokrasivat näitä lampuodeille.


title: Lampuoti

text: Keskiajalla kirkolla oli arvion mukaan noin 800 maatilaa ja usein niitä viljelivät lampuodit, jotka maksoivat vuokraa todennäköisesti enemmän kuin tavallinen tilallinen kirkon kymmenyksiä. Arviot lampuotien tuolloisesta lukumäärästä vaihtelevat. "Anthoni" on arvioinut, että Suomen alueella olisi ollut 1530-luvulla noin 250 kartanoa ja lampuotitiloja vastaavasti noin 720. Lampuotitilojen, kuin myös kartanoiden sijainti keskittyi erityisesti Varsinais-Suomeen, sillä siellä sijaitsi 1500-luvulla ko. tiloista noin puolet. Yhteenvedon omaisesti lampuotitilojen määrää keskiajalla on luonnehdittu "hyvin pieneksi".


title: Lampuoti

text: Lampuotien maksamilla veroilla oli usein suuri merkitys niiden omistajien taloudelle. On arvioitu, että tavallinen verotalonpoika maksoi keskiajan lopulla kuninkaalle ja kirkolle keskimäärin 10–15 prosenttia tuloistaan, mutta samaan aikaan lampuotien vuokra, joka oli samalla myös vero, nousi 30–50 prosenttiin tilan tuloista. Myöhemmin tosin lampuoti voitiin velvoittaa huolehtimaan myös tilan veroista, mikäli tila oli ns. veroon pantua maata.


title: Lampuoti

text: Suurvaltakausi merkitsi aateliston voimakasta ekspansiota myös Suomen alueella. Jatkuvasti käydyissä sodissa ansioituneet aateliset saivat hallitsijalta läänityksiä, joilla he eivät usein edes käyneet. Ratkaisu tilojen hoitoon löytyi saatujen läänitysten vuokraamisesta lampuotien viljeltäviksi. Usein myös tavalliset talonpoikaistilat joutuivat läänitetyiksi, ja useasti, eritoten Baltiasta toisenlaisiin maaomistusoloihin tottuneet, läänityksen saajat tekivät, tai ainakin pyrkivät tekemään, näistä entisistä tilansa omistaneista talonpojista lampuoteja.


title: Lampuoti

text: Aateliston ohella myös hiljalleen kehittyvä teollisuus turvautui lampuoteihin. 1600-luvulla perustetut rautaruukit saivat privilegioita ja niiden myötä muun muassa oikeuden ostaa verovapaata maata. Ruukit viljelivät tilojaan harvoin itse, palkattujen työläisten voimin, vaan ne annettiin lampuotien viljeltäviksi. Järjestely takasi näille lampuodeille hyvin varman ja turvatun aseman. Ruukit saattoivat vaatia osan vuokrasta työnä tai ruukille sopivina tuotteina, kuten hiilinä.


title: Lampuoti

text: Vaikka suomalaisessa yhteiskunnassa elinkeinorakenteen muutokset olivat vähäisiä, niin maatalousväestön sisäisessä sosiaalisessa rakenteessa varsinkin 1800-luku merkitsi merkittäviä muutoksia. Eräänä keskeisinä lähtökohtina olivat isojako ja vähitellen alkanut puun teollinen hyötykäyttö. Erityisen voimakkaasti tämä näkyi maata omistavan ryhmän pienemisenä suhteessa maata omistamattomaan ryhmään. Myös lampuotien määrä väheni ja heidän sosiaalinen statuksensa alkoi yhä enemmän muistuttaa torpparien asemaa.


title: Lampuoti

text: Hyvänä esimerkkinä muutoksesta lampuotien asemasta käy Hakoisten kartano. Aiemmin kartanolla oli ollut suhteellisen vähän omaa viljelyä ja lampuodit olivat hoitaneet melko isoilla vuokratiloillaan viljelyn ja maksaneet kartanoon vuokran tiloistaan. Kuitenkin 1850- ja 1860-luvuilla kaikki nämä tilat liitettiin suoraan osaksi kartanoa ja lampuodit siirrettiin usein kartanon todellisiin torppiin. Tällöin heille tuli usein verojen lisäksi myös päivätyövelvollisuus, sillä kartanon laajentunut viljelysala vaati runsaasti työväkeä, varsinkin kylvön ja korjuun aikoina.


title: Lampuoti

text: Oman lisänsä 1800-luvulla tilanvuokraajien ryhmään toivat lakkautettujen upseerinpuustellien, jotka olivat muuttuneet kruununpuustelleiksi, vuokraajat, jotka usein saattoivat olla myös säätyläisiä. Myös ns. Karjalan lahjoitustilojen talonpoikia pidettiin tuossa vaiheessa lampuoteina. Kokonaismäärältään kokotilanvuokraajat olivat kuitenkin vain noin 2–3 prosenttia maatilatalouden ammatissa toimivasta väestöstä, johon kuuluivat heidän lisäkseen: talonpojat, torpparit, muonamiehet, mäkitupalaiset, sekä piiat ja rengit.


title: Lampuoti

text: Myös Karjalassa oli tilojen lampuotioikeus yleistä 1800-luvulla ja aina 1900-luvun alkupuolelle asti. Suomen valtio ei kyennyt ratkaisemaan Karjalassa tilojen omistusoikeutta suurjaon yhteydessä (metsävarannoista johtuen), vaan vasta vuosina 1922–1924 annetut tilojen omistuskirjat lopettivat lampuotiuden ja tilojen haltijoista tuli niiden laillisia omistajia.


title: Lampuoti

text: Instituutiona lampuotius menetti merkityksensä, kun tilojen verovapaudet kumottiin ja kaikki verosuoritukset ohjautuivat yhteiskunnalle. Vuoden 1918 torpparivapautuksessa ei kuitenkaan aluksi käsitelty lampuotien asemaa. He eivät voineet vielä silloin lunastaa viljelemiään tiloja omiksi torppareiden ja myöhemmin mäkitupalaisten tavoin, vaan oikeus myönnettiin heille lainmuutoksella vuonna 1919.


title: Constantius III

text: Flavius Constantius tai Constantius III (kuoli 2. syyskuuta 421) oli Länsi-Rooman keisari vuonna 421.


title: Constantius III

text: Stilichon kuoleman jälkeen Constantiuksesta tuli keisari Honoriuksen "magister militum", valtakunnan korkein sotilaskomentaja. Kukistettuaan usurpaattori Constantinus III:n Galliassa vuonna 411 hänelle anettiin patriisin arvo. Hän löi gootit vuonna 412. Honorius antoi hänelle vaimoksi siskopuolensa Galla Placidian vuonna 417 ja 8. helmikuuta 421 hän teki Constantiuksesta kanssahallitsijansa. Konstantius kuoli kuitenkin jo samana vuonna.


title: Constantius III

text: Constantius ja Galla Placida saivat kaksi lasta, tulevan keisarin Valentinianus III:n ja tyttären Justa Grata Honorian.


title: Nedrick Young

text: Nedrick Young (23. maaliskuuta 1914 Philadelphia – 16. syyskuuta 1968 Los Angeles) oli yhdysvaltalainen elokuva-alan monitoimimies, joka kunnostautui niin näyttelijänä kuin käsikirjoittajanakin. Hän käsikirjoitti muun muassa elokuvan "Jailhouse Rock" (1957), jonka pääosia esittivät Elvis Presley ja Judy Tyler.


title: Nedrick Young

text: Young menehtyi sydänkohtaukseen syyskuussa 1968 Los Angelesissa, Kaliforniassa.


title: Nedrick Young

text: Hän on käyttänyt myös nimiä Nathan E. Douglas, Nathan Douglas ja Ned Young.


title: Nathan Douglas

text: Nathan Douglas (s. 4. joulukuuta 1982) on brittiläinen kolmiloikkaaja.


title: Nathan Douglas

text: Hän osallistui vuonna 2004 Ateenan olympialaisiin, mutta jäi karsintaan. Seuraavana vuonna hän oli neljäs Madridin sisäratojen EM-kisoissa, mutta karsiutui Helsingin MM-kisoissa. Vuonna 2006 hän sijoittui Moskovan sisäratojen MM-kisoissa seitsemänneksi ja voitti hopeaa Göteborgin EM-kisoissa tuloksella 17,21 m. Seuraavana vuonna hän voitti jälleen hopeaa Birminghamin sisäratojen EM-kisoissa tuloksella 17,47 m. Vuonna 2008 hän osallistui Pekingin olympialaisiin, mutta ei selviytynyt loppukilpailuun. Berliinin MM-kisoissa 2009 ja Barcelonan EM-kisoissa 2010 hän oli kymmenes.


title: Nathan Douglas

text: Hänen ennätyksensä on 10. heinäkuuta 2005 Manchesterissa hypätty 17,64 m. Sisäradoilla hän on hypännyt 17,47 m, 3. maaliskuuta 2007 Birminghamissa.


title: Pandro S. Berman

text: Pandro Samuel Berman (28. maaliskuuta 1905, Pittsburgh, Pennsylvania – 13. heinäkuuta 1996, Beverly Hills, Kalifornia) oli yhdysvaltalainen elokuvatuottaja ja -leikkaaja.


title: Pandro S. Berman

text: Hän tuotti muun muassa elokuvan "Jailhouse Rock" (1957).


title: Hylje

text: Hylje tarkoittaa seuraavia asioita:


title: Kathryn Hereford

text: Kathryn Hereford (2. joulukuuta 1910 Virginia, Yhdysvallat – 17. joulukuuta 1993 Los Angelesin piirikunta) oli pienen uran elokuva-alalla tehnyt tuottaja. Hereford vastasi muun muassa Elvis-elokuvan "Rock'n roll -suosikki" (1957) tuottamisesta.


title: Argonne National Laboratory

text: Argonne National Laboratory on yksi Yhdysvaltojen suurimmista energian tutkimuskeskuksista. Se on myös kansakunnan ensimmäinen kansallinen laboratorio, joka aloitti toimintansa vuonna 1946.


title: Argonne National Laboratory

text: Argonne on suora Chicagon yliopiston metallurgian laboratorion suora jälkeläinen, joka oli osana toisen maailmansodan aikaista Manhattan-projektia. Vuonna 1942 joulukuun 2. päivänä Enrico Fermi ja noin 50 kollegaansa kehittivät maailman ensimmäisen ydinketjureaktion. Sodan jälkeen Argonne luovutti ydinreaktorikehityksensä rauhanomaisiin tarkoituksiin. Vuosien saatossa Argonne on laajentanut tutkimustaan monille muille tieteen osa-alueille kuten tekniikan ja teknologian saralle. Argonne ei ikinä ole toiminut aseiden kehittelyyn osallistuneena laboratoriona.


title: Argonne National Laboratory

text: Nykyisin laboratoriolla on noin 2 900 työntekijää, joista tuhat on tieteilijöitä ja insinöörejä ja noin 600:lla on tohtorin tutkinto. Argonne'n vuosittainen operatiivinen budjetti on noin 475 miljoonaa dollaria johtuen useista sadoista tutkimusprojekteista, jotka vaihtelevat atomitutkimuksesta ilmaston muutoksen tutkimukseen. Vuodesta 1990 Argonne on tehnyt yhteistyötä yli 600 yrityksen ja lukuisten osavaltioiden järjestöjen ja organisaatioiden kanssa.


title: Argonne National Laboratory

text: Tieteen sektorilla Argonne toimii seuraavilla osa-alueilla:


title: Argonne National Laboratory

text: Yleistiede etsii ratkaisuja moniin tieteellisiin haasteisiin. Näitä ovat muun muassa kokeellinen ja teoreettinen materiaalitutkimus, fysiikka, kemia, biologia, energiafysiikka sekä matematiikka ja informaatiotieteet mukaan lukien korkealuokkainen ohjelmointi. Argonne'n yleistiede etsii ratkaisuja jokapäiväisiin yhteiskunnallisiin teknologisiin läpimurtoihin.


title: Argonne National Laboratory

text: Tieteentutkimus on korkealuokkaista ja se auttaa Amerikan tieteellistä kärkeä valmistamalla kansakuntaa tulevaan. Laboratorioiden suunnittelu, rakentaminen ja toiminta sivistyneisiin tutkimusmenetelmiin saattaisivat olla liian kalliita yksittäiselle yritykselle tai yliopistolle rakentaa ja ylläpitää. Siksi näihin tarkoituksiin käytetään tiedemiehiä Argonne'sta, mutta myös teollisuussektorilta, akademioista ja muista laboratorioista.


title: Argonne National Laboratory

text: Energiantutkimus-ohjelma etsii ratkaisuja luotettavaan energian toimitusketjuun ja puhtaaseen luontoystävälliseen energiantuotantoon ja -käyttöön tulevaisuudessa. Argonne'n tiedemiehet ja tutkijat kehittävät edistyksellisiä energiansäilöntäkeinoja ja polttoainekennoja, mutta myös edistyksellisiä energian jakelu- ja tuotantokeinoja ja varastointimenetelmiä.


title: Argonne National Laboratory

text: Ympäristöjohtaminen tarkoittaa ympäristönhallintamenetelmiä ja ratkaisuja kansallisiin ympäristökysymyksiin. Tutkimuskohteina ovat vaihtoehtoiset energiamuodot, ympäristöriskien hallinta ja arviointi, jätehaittojen ympäristönhallinta ja minimoiminen, elektrometallurginen uhka sekä uudet menetelmät ja teknologiat koskien ympäristön saastumisen torjuntaa ja ydinvoimalaitosten ikääntymisen ehkäisemistä.


title: Argonne National Laboratory

text: Kansallinen turvallisuus on noussut tärkeäksi osa-alueeksi viime vuosina myös Argonne'n tutkijoille. Argonne'n osaaminen on ratkaissut monia uhkakysymyksiä, kuten terrorismiuhan kohtaaminen, vuosien aikana. Argonne'n vahvuudet liittyvät ydinpolttoaineketjun asiantuntevaan hallintaan, biologiaan, kemiaan ja systeemien mallintamiseen ja analyyseihin. Tämä auttaa kehittämään uudenlaisia välineitä, joilla voidaan ehkäistä biologisia, kemiallisia ja radioaktiivisia uhkia.


title: Allied Artists

text: Allied Artists Pictures Corporation on entinen elokuvanjakeluyhtiö, joka lopetti toimintansa 1970-luvun lopulla. Internet Movie Database -tietokannan mukaan viimeinen yhtiön levittämä elokuva oli vuonna 1978 valmistunut Amore, piombo e furore -niminen elokuva.


title: Allied Artists

text: Yhtiö oli jo ajautumassa vararikkoon 1960-luvulla, mutta yhtiön pelasti Elvis Presleyn tähdittämä elokuva Tyttöjen Elvis vuodelta 1965.


title: Tyttöjen Elvis

text: Tyttöjen Elvis ("Girl Happy") oli Elvis Presleyn järjestyksessä 15. elokuva. Elokuvan ohjasi Boris Sagal, käsikirjoittivat Harvey Bullock ja R.S. Allen, ja tuotti Joe Pasternak.


title: Tyttöjen Elvis

text: Elvis Presleyn vastanäyttelijänä nähtiin Shelley Fabares. Kuvaukset aloitettiin kesäkuun 22. päivänä vuonna 1964 ja elokuva valmistui tammikuun 1. päivänä vuonna 1965.


title: Tyttöjen Elvis

text: Elokuvassa Elvis esittää rockyhtyeen vetäjää Rusty Wellsiä, jonka chicagolainen gangsteri palkkaa suojelemaan tytärtään Valerieta. Nuoret lähtevät lomalle Fort Lauredaleen. Tytär ihastuu ensin Wellsiin, mutta raivostuu kuullessaan tämän olevan hänen isänsä palveluksessa. Loppu on kuitenkin onnellinen.


title: Sortokausien aktivismi

text: Sortokausien aktivismi tarkoittaa Suomen historiassa suoraa toimintaa kannattanutta poliittista liikettä, joka syntyi 1900-luvun alussa vastustamaan ns. venäläistämistoimia. Myöhemmin se muuntui muun muassa jääkäriliikkeeksi. Oikeistolaisten lisäksi toiminnassa oli mukana myös ensimmäisten punakaartien lakkauttamisen jälkeen syntyneitä sosialidemokraattien sekä anarkistien ryhmiä.


title: Sortokausien aktivismi

text: Eräs Suomen historian tutkituimpia ja samalla kiistanalaisimpia aikakausia ovat vuoden 1899 ja 1900-luvun alun niin sanotut sortovuodet, joiden tapahtumat ja ilmiöt ovat herättäneet usein voimakkaita tunteita puolesta ja vastaan. Perustuslailliset johtivat kamppailua Suomen perustuslaillisten oikeuksien puolustamiseksi, myöntyväisyyssuuntauksen kannattajat tahtoivat antaa periksi Venäjän vaatimuksille, voimakkaasti kasvanut työväenliike kannatti perustuslaillisten kamppailua, mutta vaati kannatuksensa hinnaksi äänioikeutta ja poliittisia uudistuksia.


title: Sortokausien aktivismi

text: Tämä lisäksi keskeistä osaa näyttelivät myös aiemmin Kagaalin jyrkimmän aineksen muodostaneet omaksi joukokseen v. 1903 erottuneet aktivistit, joita ei tyydyttänyt perustuslaillisten liian myöntyväiseltä vaikuttanut kanta venäläisiä vastaan.


title: Sortokausien aktivismi

text:
Ensimmäisen sortokauden aikana (1899–1905) perustuslailliset asettuivat vastustamaan Suomeen kohdistettuja yhdenmukaistamistoimenpiteitä Leo Mechelinin johdolla. Passiivinen vastarinta sai taakseen kansan enemmistön.
Alkuvaiheen aktivismi, joka oli pikemmin yksittäisten tekojen kokoelma kuin organisoitua toimintaa, kohdistui Suomessa toimivaan venäläiseen korkeaan virkamiehistöön, mutta myös suomalaisiin yhteistyömiehiin, joiden katsottiin pettäneen suomalaisten asian.


title: Sortokausien aktivismi

text: Vuonna 1903 kenraalikuvernööri Bobrikov sai keisarilta diktaattorin valtuudet ja karkotti perustuslaillisten johtajat. Osa perustuslaillisista turhautui ja alkoi kirjailija Konni Zilliacuksen johdolla haikailla aktiivista vastarintaa.


title: Sortokausien aktivismi

text:
Aktivisteiksi on historiantutkimuksessa laskettu kaikki ne henkilöt, jotka ovat joko yksin tai johonkin ryhmään järjestäytyneinä suorittaneet attentaatteja ja/tai valmistelleet aseellista vastarintaa Suomessa. Poliittista aktivismia ovat siis kaikki vuosien 1904–1905 irrallisetkin terroriteot Venäjän valtaa vastaan. Tähän ryhmään kuuluvat myös Eugen Schaumanin ja Kalle Procopén varsin omaehtoiset teot, jotka palvelivat mitä parhaiten aktivistien poliittisia päämääriä.
"Aktivistisella liikkeellä" puolestaan tarkoitetaan sitä kokonaisuutta, joka sekä kotimaassa että ulkomailla harjoitti Suomen etuja puolustavaa ja Venäjän pyrkimyksiä vastustavaa politiikkaa. Sen tavoitteena oli nostaa suuret kansanjoukot Venäjää vastaan. Vaikka aktivisteilla oli keskeisenä toimintamenetelmänä aseellinen vastarinta, sitä ei kuitenkaan haluttu asentaa esimerkiksi rauhanomaisemman vastarinnan vaihtoehdoksi.


title: Sortokausien aktivismi

text: Aktivismin tunnetuin henkilö ja myös aktivistisen vastustustoiminnan johtaja oli Konrad Viktor (Konni) Zilliacus (1855–1928). Myös varatuomari Johannes Gummerus kuului aktivisteihin. Arvid Neovius, runoilija Arvid Mörne ja historioitsija Herman Gummerus kuuluivat aktivistien kärkinimiin. Yleensäkin heidän ryhmänsä koostui koulutetuista ylemmän keskiluokan jäsenistä, kannattajiin kuului myös Suomen toinen naistohtori Tekla Hultin, joka myös kunnostautui nuorsuomalaisissa, jääkäriliikkeessä ja kansanedustajana.


title: Sortokausien aktivismi

text: Maanpakolaisena Tukholmassa ollut varatuomari Jonas Castrén vaatii väkivaltaista vastarintaa ja oli eräs aktiivisen vastustustoiminnan johtohahmoja ja ideologeja. Myös tohtorit J. N. Reuter ja Adolf Törngren kuuluivat keskeisiin vaikuttajiin. He myös järjestelivät ryhmän suhteita Venäjän vallankumouksellisiin voimiin.


title: Sortokausien aktivismi

text:
Yksittäisten poliittisten terroritekojen taustalla oli lukuisia muitakin aktiivista vastarinnasta kiinnostuneita suomalaisia. Tukholmasta muodostui aktivistien eräänlainen toiminnallinen keskus.
Maasta karkotetut suomalaiset vastarintamiehet pitivät syyskuun alussa 1903 Tukholmassa kokouksen, jota nimitettiin Tukholman valtiopäiviksi. Kokoukseen tuli lisäksi osallistujia Suomesta. Kokousta johti Leo Mechelin ja tarkoituksena oli neuvotella tulevan toiminnan suunnasta. Enemmistö kannatti passiivisen vastarinnan jatkamista. Konni Zilliacus ehdotti yhteistyötä Venäjän vallankumouksellisten kanssa, kun taas Arvid Mörne ehdotti yhteyksien etsimistä Suomen työväkeen. Kumpikin ehdotus sai osakseen enemmistön taholta vastustusta.


title: Sortokausien aktivismi

text: Zilliacus teki kokouksessa pesäeron Mechelinin pasifistiseen ja täysin väkivallattomaan linjaan, mutta jäi pahasti vähemmistöön. Tällöin Zilliacus perusti oman toimintaryhmänsä, joka seuraavana vuonna ryhmittyi aktivistipuolueeksi.


title: Sortokausien aktivismi

text: Aktivisteilla oli omat sisäiset linjaristiriitansa. Hävittyään senaattori Leo Mechelinille kiistan suomalaisten osallistumisesta Pariisissa pidetyn Venäjän vähemmistökansojen konferenssin julistuksen allekirjoittamiseen, ryhtyi Konni Zilliacus kokoamaan itsenäistä aktivistipuoluetta Suomeen. Johannes Gummeruksen kodissa Helsingissä pidetyssä kokouksessa perustettiin 17. marraskuuta 1904 Suomen aktiivinen vastustuspuolue, jonka tarkoitus ja toimintamenetelmät määriteltiin ohjelmassa seuraavasti:


title: Sortokausien aktivismi

text:
§ 1.Puolue tahtoo herättää maan väestöä tajuamaan maassa nykyisin vallitsevan oikeudettomuuden tilan ja sen riippuvaisuuden Venäjän itsevaltiudesta, hirmuvaltaa ja sen kätyreitä vastaan käytävän tarmokkaan, aktiivisen ja häikäilemättömän taistelun välttämättömyyden ja oikeutuksen. Venäjän valtakunnan muiden osien vapautusliikkeen ja sen hyödyn, mikä koituu yhteistoiminnasta näiden maiden vastustuspuolueiden kanssa. Puolue tahtoo hävittää väestön hallitsijaa kohtaan tunteman perinnäisen uskollisuudentunteen ja vahvistaa sen vapaudentuntoa
§ 2 Puolue tukee sitä työtä, jota yksityiset henkilöt ovat jo kauan tehneet Venäjän vallankumouksellisten auttamiseksi.


title: Sortokausien aktivismi

text: Helsinkiläisissä kouluissa muodostui pieniä ryhmiä, joiden jäsenet pyrkivät aktiiviseen vastarintaan. Näiden ryhmien organisoijaksi ilmaantui 22-vuotias farmaseutti Kalle Nyman. Hän perusti Verikoirat-nimisen ryhmän, joka sai taustavaikuttajilta rahoitusta ja käyttöönsä huoneiston Pohjois-Espanadilta Grönqvistin talosta. Ryhmän toimintaan kuuluivat aseiden käytön harjoittelu, santarmien pieksemiset, pommien räjäyttäminen ja murhat. Verikoirat teloittivat ilmiantajaksi epäilemänsä 20-vuotiaan Arvo Virtasen. Toimintamääräyksiä Verikoirat ottivat Aktiivisen vastustuspuolueen johtajilta.


title: Sortokausien aktivismi

text: Verikoirien seuraava uhri oli konstaapeli Johan Forsten, häntä ammuttiin selkään ja reiteen, hän ei kuollut heti, vaan vasta neljän päivän kuluttua sairaalassa.


title: Sortokausien aktivismi

text: Ukrainalainen santarmiupseeri Mark Denisjuk joutui 2. syyskuuta 1905 Kansakoulunkadulla kansakoulutalon kohdalla murhayrityksen kohteeksi, häneen ammuttiin kaksi luotia. Hän lähti juoksemaan ampujien perään, mutta väkijoukko pysäytti hänet. Hänet toimitettiin sairaalaan. Ampujia ei koskaan tavoitettu.


title: Sortokausien aktivismi

text: Verikoirat heittivät pommin Eerikinkadulla sijaitsevalle poliisiasemalle 6. syyskuuta 1905, jolloin kolmesataa ikkunaa rikkoutui. Kukaan paikalla olleista poliiseista ei kuitenkaan haavoittunut vakavasti.


title: Sortokausien aktivismi

text: Työläisaktivismi sai alkunsa sosiaalidemokraattien yhdessä perustuslaillisten kanssa harjoittamasta passiivisesta vastarinnasta. Yhteistyön edellytykset murenivat kuitenkin pian yleislakon jälkeen sosiaalidemokraattien poliittisten tavoitteiden ja esittämien vaatimuksien vuoksi.


title: Sortokausien aktivismi

text:
Tarkasteltaessa 1900-luvun alun poliittisia terroritekoja, on vaikea erottaa toisistaan selvästi aktivismin inspiroimat tai organisoimat teot ja täysin yksilölliseen toimintaan perustuneet teot. Kun maisterit Herman Gummerus ja Arvid Mörne yhdessä ylioppilas Gabriel Biaudet'n kanssa suunnittelivat poliisikomissaari Leo von Grossin murhaa, he olivat selkeästi kulkemassa kohden järjestäytynyttä aktivismia.
Von Grossin murhasuunnitelmien epäonnistuttua ryhmään liittyi kokenut seikkailija J. V. Nylander ja nyt kohteeksi valittiin vihatun poliisikomissaarin sijasta kaikkein suurin vihan kohde, kenraalikuvernööri Nikolai Bobrikov. Vaikka Bobrikovin lopulta surmannut Eugen Schauman oli ollut aktivistien vaikutuspiirissä, tekoa ei kuitenkaan voida suoranaisesti lukea aktivistien saavutuksiin, vaan se jää enemmänkin yksittäisteoksi.


title: Sortokausien aktivismi

text: Bobrikovin tavoin terrorin uhriksi joutui Lennart Hohenthalin murhaamana prokuraattori (oikeuskansleri) Eliel Soisalon-Soininen, samoin Viipurissa toiminut santarmieversti Vladimir Kramarenko, jonka ampui työläisaktivisti Kalle Procopé. Aktivistien, joskaan ei suomalaisten, työtä oli myös sisäministerin ja Suomen ministerivaltiosihteerin, Vjatšeslav von Plehwen murha Pietarissa. Useat aktivistien murhayritykset epäonnistuivat lähinnä amatöörimäisen toiminnan seurauksena.


title: Sortokausien aktivismi

text:
Näillä tärkeitä henkilöitä vastaan suunnatuilla teoilla oli tarkoitus ennen kaikkea propagoida omaa taisteluvalmiutta ja aatetta. Ehkä tarkoitus ei ollut niinkään aiheuttaa fyysisiä menetyksiä Venäjän vallan edustajille, kuin näillä keinoin horjuttaa koko suurvallan arvovaltaa.
Tässä ilmeisesti aktivistit onnistuivat, jälkikäteen ajatellen, paremmin kuin pommien räjäyttämisessä.
Surkuhupaisa yksityiskohta aktivistien toiminnassa on aselaiva John Graftonin kohtalo. Aktivistit hankkivat rahoitusta kaikkialta mistä saivat, mm. Japanista. Rahoilla hankittiin kansainvälisiltä markkinoilta jo vanhentuneita aseita, joilla olisi taisteltu venäläisiä vastaan Suomessa. Kuljetuksia varten hankittiin vanha rahtilaiva "John Grafton". Kun aseita oltiin kuljettamassa Pohjanlahden satamiin syksyllä 1905, osa lastista saatiin purettua Kemin edustalle ja osa Pietarsaaren edustalle. Siellä laiva kuitenkin ajoi karille ja jouduttiin räjäyttämään. Lisäksi suurin osa maihin saaduista aseista joutui myöhemmin viranomaisten käsiin.


title: Sortokausien aktivismi

text: Työväenkirjailija Ere Kolu (oik. Kustaa Liukonen, 1884–1960) kertoo muistelmissaan vaiheistaan salaisessa maanalaisessa ryhmässä, joka toimi tsaarinvallan kaatamiseksi. Myös näissä muistelmissa tulee selvästi esiin, miten haparoivaa ja amatöörimäistä, joskin palavan innon sävyttämää aktivistien toiminta usein oli.


title: Sortokausien aktivismi

text: Vaikka aktivistit eivät olleet mikään yhtenäinen, monoliittinen ryhmä, silti heillä oli selkeitä yhteisiä päämääriä. Tosin päämääriin pääsemisen keinojen sävystä oli erimielisyyttä. Keskeisin tavoite lienee ollut jonkinlainen haave Suomen kansallisesta itsenäisyydestä. Eittämättä tämä haavekuva toteutui vain 15 vuotta aktivismin alun jälkeen, joskaan ei suoraan aktivistien toteuttamana. Tähän toteutumiseen aktivisteilla oli kuitenkin suuri vaikutus.


title: Sortokausien aktivismi

text: Toinen lyhyellä aikavälillä tapahtunut muutos oli paluu takaisin Suomen autonomiseen asemaan, sellaisena kuin se oli vielä 1800-luvun lopulla ennen ensimmäisen sortokauden alkamista. Tässäkin kansainväliset olosuhteet ja eriten Venäjällä tapahtuneet yhteiskunnalliset mullistukset olivat omassa tärkeässä roolissaan. Lisäksi pitää muistaa myös nousevan työväenluokan vaikutus maan tapahtumiin, sillä heillä oli selkeät poliittiset ja yhteiskuntaa muuttavat tavoitteensa.


title: Sortokausien aktivismi

text: Aktivistit perustivat Konni Zilliacuksen johdolla Voimaliiton, jonka tarkoituksena oli toimia vapaaehtoisena kansalaismiliisinä, korvaamassa Suomen lakkautettua sotaväkeä. Toukokuussa 1905 Voimaliitolla oli 125 paikallisosastoa ja jäseniä noin 25 000. Aktivistit salakuljettivat aseita Sveitsistä vuonna 1905, jolloin moottorikuunari Peter toi maahan 2 500 Vetterli-kivääriä.


title: Sortokausien aktivismi

text: Useat aktivistien keskeiset henkilöt, eritoten Konni Zilliacus, olivat myös tärkeitä jääkäriliikkeen synnyssä ja sen eri vaiheissa aina sisällissodan tapahtumiin saakka. He olivat mukana vaikuttamassa vapaaehtoisten sotilaskoulutuksen järjestämiseen Saksassa (ks. Jääkäriliike). Jääkäriliikkeeseen johtanutta kehitystä onkin kutsuttu uudeksi tai nuoremmaksi aktivismiksi vertailukohtana "vanhalle aktivismille".


title: Jonna Tervomaa

text: Jonna Marika Tervomaa (s. 7. tammikuuta 1973 Forssa) on suomalainen popmuusikko ja radiotoimittaja. Tervomaa tuli tunnetuksi kymmenvuotiaana vuonna 1983 voitettuaan Syksyn sävel -kilpailun hitillään ”Minttu sekä Ville” ja oli aikansa tunnetuin lapsitähti. Aikuisiällä hän aloitti menestyksekkään uran rocklaulajana vuonna 1998.


title: Jonna Tervomaa

text: Tervomaan esikoislevy sai kolme Emma-palkintoa. Myöhemmin Tervomaa on julkaissut neljä muuta levyä ja vuoden 2004 albumi "Halo" oli hänen toinen platinalevynsä. Vuonna 2007 Tervomaa sai Teosto-palkinnon sanoituksistaan ja sävellyksistään "Parempi loppu" -levyllä.


title: Jonna Tervomaa

text: Jonna Tervomaa on Karma-yhtyeen jäsenen Timo Tervon (oik. Timo Tervomaa) tytär. Hän tuli tunnetuksi vuonna 1983 voittamalla MTV:n musiikkikilpailun Syksyn sävel kappaleella ”Minttu sekä Ville”. Seuraavana vuonna julkaistiin esikoisalbumi "Jonna", jota myytiin platinalevyyn oikeuttavan määrä. Toinen albumi "Tykkään susta" julkaistiin 1985 ja kolmas albumi "Jonna" vuonna 1986. Kolmea levyä seurasi vielä 16 kappaleen kokoelmalevy "Parhaat" vuonna 1987.


title: Jonna Tervomaa

text: Vuonna 1988 Tervomaa osallistui Suomen euroviisukarsintaan Timo Tervo, Jonna ja Beat-yhtyeessä kappaleella ”Mayday, Mayday”. Kappale oli Jonnan ja hänen isänsä Timo Tervomaan sävellys, jonka oli sanoittanut Turkka Mali. Se sijoittui karsintojen neljänneksi.


title: Jonna Tervomaa

text: Myöhemmällä iällä Tervomaa ei pidä lapsitähteyden aikaista menestystä varsinaisen uransa alkuna. Hän on haastattelussa sanonut, että hän lauloi ”Minttu sekä Ville” -hitin kuin toinen ihminen, eikä hän kokenut silloin olleensa musiikin tulkitsija niin kuin aikuisiällä. Lapsena laulaminen oli hänen mukaansa enemmän vain esittämistä ja hauskaa.


title: Jonna Tervomaa

text: Teini-ikäisenä, suosion hiipuessa, laulaminen jäi taka-alalle ja Tervomaa keskittyi koripalloharrastukseensa. Hän päätyi pelaamaan koripalloa Suomen huipputasolla. Hän saavutti Forssan Koripoikien riveissä A-tyttöjen Suomen mestaruuden ja naisten SM-pronssia sekä pelasi A-tyttöjen ja 22-vuotiaiden maajoukkueissa.